Systém financovania a finančného riadenia FM EHP a NFM pre programové obdobie
2009 – 2014

Obsah	strana

1.	Legislatíva
2.	ZÁKLADNÉ POJMY A SKRATKY
2.1	Základné pojmy
2.2	Zoznam skratiek
3.	SUBJEKTY A ICH ZODPOVEDNOSŤ
3.1	Subjekty na národnej úrovni
3.1.1	Národný kontaktný bod
3.1.2	Správca programu
3.1.3	Certifikačný orgán
3.1.4	Orgán auditu
3.1.5	Správy finančnej kontroly
3.1.6	Samostatné oddelenie správneho konania Ministerstva financií SR
3.2	Subjekty na nadnárodnej úrovni
3.2.1	Ministerstvo zahraničných vecí Nórskeho kráľovstva
3.2.2	Výbor pre finančný mechanizmus
3.2.3	Úrad pre finančný mechanizmus
4.	Financovanie a finančné riadenie
4.1.	Pravidlá pre poskytovanie grantu
4.2	Rozhodnutie o programe a programová dohoda
4.3	Platby z ÚFM
4.3.1	Reportovacie obdobia a Priebežná finančná správa
4.3.2	Zálohové platby z ÚFM
4.3.3	Priebežné platby od ÚFM
4.3.4	Záverečná platba z ÚFM
4.4	Platby na národnej úrovni
4.4.1	Platby vo vzťahu certifikačný orgán – správca programu
4.4.2	Platby vo vzťahu správca programu - prijímateľ
4.4.3	Platby vo vzťahu prijímateľ – dodávateľ/zhotoviteľ
4.4.4	Vysporiadanie finančných vzťahov
4.5	Odhad očakávaných platieb
4.6	Systém účtov
4.7	Systém informačných a finančných tokov na národnej úrovni
4.7.1	Systém zálohových platieb
4.7.2	Systém refundácie
4.7.3	Vykazovanie výdavkov na úrovni prijímateľa
4.8	Systém certifikácie
4.9	Nezrovnalosti
4.10	Účtovníctvo
4.10.1	Účtovníctvo certifikačného orgánu
4.10.2	Účtovníctvo správcu programu, prijímateľa a partnera
4.10.3	Informačné systémy ISUF a MANEX
4.10.4	Kurzové rozdiely
5.	Audit

1.	Legislatíva

Systém financovania a finančného riadenia FM EHP a NFM pre programové obdobie 2009 -2014 je vypracovaný v súlade s relevantnými právnymi predpismi vrátane predpisov Slovenskej republiky a inými dokumentmi, najmä:
a)	Medzinárodné dohody
•	Dohoda medzi Európskou úniou, Islandskou republikou, Lichtenštajnským kniežatstvom a Nórskym kráľovstvom o Finančnom mechanizme EHP na obdobie rokov 2009-2014, ktorej prílohou je Protokol 38b k zmluve o EHP o Finančnom mechanizme EHP 2009 – 2014
•	Dohoda medzi Nórskym kráľovstvom a Európskou úniou o Nórskom finančnom mechanizme na roky 2009-2014 
•	Memorandum o porozumení pre implementáciu FM EHP 2009-2014 uzatvorené medzi prispievateľskými štátmi (Island, Lichtenštajnské kniežatstvo, Nórske kráľovstvo) a Slovenskou republikou 
•	Memorandum o porozumení pre implementáciu NFM 2009-2014 uzatvorené medzi Nórskym kráľovstvom a Slovenskou republikou
•	Nariadenie o implementácii Finančného mechanizmu EHP 2009 – 2014 
•	Nariadenie o implementácii Nórskeho finančného mechanizmu 2009 – 2014 

b)	Základné právne predpisy SR
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších právnych predpisov
•	Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších právnych predpisov
•	Zákon č. 431/2002 Z. z. o účtovníctve v znení neskorších právnych predpisov
•	Zákon č. 291/2002 Z. z. o Štátnej pokladnici a o zmene a doplnení niektorých zákonov v znení neskorších právnych predpisov
•	Zákon č. 428/2002 Z. z. o ochrane osobných údajov v znení neskorších právnych predpisov
•	Zákon č. 231/1999 Z. z. o štátnej pomoci v znení neskorších právnych predpisov
•	Zákon č. 25/2006  Z. z. o verejnom obstarávaní a o zmene a doplnení niektorých zákonov v znení neskorších právnych predpisov
•	Zákon č. 275/2006 Z. z. o informačnom systéme verejnej správy a o zmene a doplnení niektorých zákonov v znení neskorších právnych predpisov
•	Zákon č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších právnych predpisov

•	Zákon č. 71/1967 Zb. o správnom konaní v znení neskorších predpisov.
•	Generálny zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších právnych predpisov.

c)	Ostatné dokumenty
•	Uznesenie vlády Slovenskej republiky č. 607/2010 k materiálu "Organizačné zabezpečenie Finančného mechanizmu Európskeho hospodárskeho priestoru a Nórskeho finančného mechanizmu v programovom období 2009-2014“
•	Uznesenie vlády Slovenskej republiky č.726/2010 k návrhu na uzavretie memoránd o porozumení k implementácii Finančného mechanizmu EHP a Nórskeho finančného mechanizmu na roky 2009 – 2014 
•	Príručky, usmernenia, pokyny a ďalšie dokumenty, vydané Výborom pre finančný mechanizmus EHP, Ministerstvom zahraničných vecí Nórskeho kráľovstva, Úradom pre finančný mechanizmus, Národným kontaktným bodom, certifikačným orgánom a orgánom auditu
•	Uznesenie vlády Slovenskej republiky č. 488/2011 k materiálu Systém riadenia Finančného mechanizmu EHP a Nórskeho finančného mechanizmu pre programové obdobie 2009 – 2014

2.	ZÁKLADNÉ POJMY A SKRATKY
2.1	Základné pojmy

Pre účely systému financovania a finančného riadenia FM EHP a NFM pre programové obdobie 2009-2014 sa rozumie:
Audit trail - podrobný štruktúrovaný popis riadenia a realizácie pomoci z FM EHP a NFM na všetkých úrovniach zahrnujúci tok informácií, dokumentov, finančných prostriedkov a kontrolu.
Celkové oprávnené výdavky –  suma výdavkov stanovená v programovej dohode alebo v projektovej zmluve, ktorá je určená na financovanie programu alebo projektu. V prípade, ak skutočne vynaložené oprávnené výdavky presiahnu sumu celkových oprávnených výdavkov, vzniknutý rozdiel znáša správca programu/prijímateľ z vlastných zdrojov.  
Certifikačný orgán – národný orgán, v ktorého kompetencii je prijímanie platieb od donorských štátov v rámci  FM EHP a NFM prostredníctvom ÚFM, vyplácanie správcov programu a certifikovanie IFR/FPR predtým, ako bude zaslaná Úradu pre finančný mechanizmus. V SR plní úlohy certifikačného orgánu Ministerstvo financií SR.
Deň doručenia – predstavuje pracovný deň, keď boli dokumenty, u ktorých plynie určitá stanovená lehota, predložené správcovi programu, NKB, CO. Deň doručenia sa zhoduje s dňom registrácie na sekretariáte organizačného útvaru, ktorý vykonáva úlohy NKB v rámci Úradu vlády Slovenskej republiky, organizačného útvaru, ktorý vykonáva úlohy CO v rámci Ministerstva financií Slovenskej republiky alebo na sekretariáte správcu programu. Stanovené lehoty začínajú plynúť dňom nasledujúcim po dni doručenia. 
Dohoda o implementácii programu – dohoda uzavretá medzi NKB a SP, upravujúca podmienky implementácie programu, postavenie, práva a povinnosti zmluvných strán pri implementácii programu.
Finančné plnenie výdavku – odoslanie finančných prostriedkov na úhradu dodaných tovarov, služieb a prác dodávateľovi/zhotoviteľovi/zamestnancovi.
Fond technickej asistencie - fond určený na úhradu výdavkov súvisiacich s činnosťou orgánov zapojených do systému riadenia FM EHP a NFM. 
Informačný systém účtovníctva fondov (ISUF) - účtovný systém pre vedenie účtovníctva certifikačného orgánu. Prostredníctvom systému ISUF je zabezpečovaný aj výkon platieb na úrovni certifikačného orgánu. 
Monitorovací výbor pre FM EHP a NFM – výbor zriadený NKB, ktorý preveruje pokrok v implementácii FM EHP a NFM vo vzťahu k očakávaným výstupom a cieľom. 
Národný kontaktný bod – národný orgán, ktorý nesie celkovú zodpovednosť za riadenie a implementáciu FM EHP a NFM v prijímateľskom štáte. V SR plní úlohy Národného kontaktného bodu Úrad vlády SR.
Nezrovnalosť – akékoľvek porušenie právneho rámca FM EHP/NFM, akékoľvek porušenie ustanovenia práva EÚ alebo právnych predpisov SR, ktoré ohrozuje alebo poškodzuje v akejkoľvek fáze implementáciu FM EHP/NFM, najmä implementáciu a/alebo rozpočet akéhokoľvek programu, projektu alebo iných aktivít financovaných z  FM EHP/NFM, napr. neodôvodnenými alebo neprimeranými výdavkami, alebo znížením alebo stratou príjmu v rámci programu a/alebo projektu.
Odhad očakávaných platieb – vypracováva správca programu. OOP predstavuje aktualizáciu indikatívnych údajov ohľadom finančného plnenia projektu. Na základe podkladov od prijímateľov vypracuje správca programu OOP, ktorý predkladá CO a následne ho CO predkladá ÚFM.

Orgán auditu – vnútroštátny orgán verejnej správy funkčne nezávislý od NKB, od certifikačného orgánu a od správcov programov, určený prijímateľským štátom a zodpovedný za overovanie efektívnosti fungovania riadiacich a kontrolných systémov FM EHP a NFM. V podmienkach Slovenskej republiky plní úlohy orgánu auditu Ministerstvo financií Slovenskej republiky.
Oznámenie o vysporiadaní finančných vzťahov - doklad, ktorý pozostáva z formulára a príloh, na ktorého základe prijímateľ potvrdzuje vrátenie finančných prostriedkov v príslušnom pomere na stanovené účty.
Pomoc de minimis – pomoc, ktorá v priebehu akéhokoľvek obdobia troch fiškálnych rokov neprekročí 200 000 eur pre jedného prijímateľa. Celková pomoc de minimis poskytnutá akémukoľvek podniku pôsobiacemu v sektore cestnej dopravy nesmie prekročiť 100 000 eur v priebehu troch fiškálnych rokov. Uvedené limity sa uplatňujú bez ohľadu na formu pomoci alebo sledovaný cieľ pomoci, ako aj nezávisle od toho, či je pomoc financovaná úplne alebo čiastočne zo zdrojov Európskej únie.
Poskytnutie zálohovej platby prijímateľovi – poskytnutie finančných prostriedkov do výšky  stanovenej v projektovej zmluve. 
Priebežná finančná správa (Interim financial report) – správa, ktorú v štvormesačných intervaloch predkladá správca programu na CO. Na základe tejto správy zúčtováva správca programu poskytnuté finančné prostriedky a žiada o finančné prostriedky na nasledujúce obdobie.
Priebežná správa o projekte – správa, ktorú predkladá prijímateľ správcovi programu minimálne raz za štyri mesiace, s cieľom informovať o finančnom a vecnom pokroku v projekte. Priebežná správa o projekte je zároveň aj žiadosťou o platbu. Formulár priebežnej správy o projekte vypracúva NKB.
Prijímateľ – subjekt, ktorému sú s cieľom realizácie projektu poskytované prostriedky z FM EHP/NFM a štátneho rozpočtu SR určené na spolufinancovanie na základe projektovej zmluvy, uzatvorenej so správcom programu. 
Program – štruktúra stanovujúca rozvojovú stratégiu s uceleným súborom opatrení realizovaných prostredníctvom projektov s podporou FM EHP a NFM 2009 – 2014 a zameraná na dosahovanie dohodnutých cieľov a výstupov.
Programová dohoda - dohoda uzatvorená medzi Slovenskou republikou a Ministerstvom zahraničných vecí Nórskeho kráľovstva/Výborom pre finančný mechanizmus, ktorá upravuje podmienky financovania a implementácie programu vrátane úloh a zodpovedností jednotlivých subjektov. 
Programový grant – finančný príspevok prispievateľských štátov na program, bez národného spolufinancovania.
Projekt - predstavuje ekonomicky nedeliteľný súbor prác s jasne identifikovaným cieľom, súvisiacich s príslušným programom. Projekty sú vyberané v rámci programov jednotlivých správcov programov. 
Projektový grant – finančný príspevok udelený správcom programu prijímateľovi na implementáciu projektu. Projektový grant (ďalej len „grant“) nezahrnuje spolufinancovanie prijímateľa.
Projektová zmluva – zmluva uzavretá medzi správcom programu a prijímateľom, upravujúca podmienky implementácie projektu, postavenie, práva a povinnosti zmluvných strán pri implementácii projektu.
Refundácia – poskytnutie finančných prostriedkov prijímateľovi formou preplácania už realizovaných a zdokumentovaných výdavkov.
Reportovacie obdobie (taktiež zúčtovacie obdobie) – presne stanovený počet kalendárnych mesiacov, ktorý vyplýva z programovej dohody, dohody o implementácii programu, resp. z projektovej zmluvy, za ktorý sa predkladá IFR a POS. 
Správa o čerpaní a overení – dokument vypracovaný správcom programu, ktorý obsahuje najmä sumár realizovaných výdavkov prijímateľov, počet overení na mieste za príslušné obdobie podľa priebežných správ o projekte, prehľad zistení, prehľad oprávnených, resp. neoprávnených výdavkov, spôsob vysporiadania nezrovnalosti a ktorý slúži ako podklad pre certifikáciu. Formulár správy o čerpaní a overení stanoví usmernenie CO. Správa o čerpaní a overení sa predkladá spolu s výkazom výdavkov ako povinná príloha IFR, 
Správca programu – subjekt ustanovený NKB, zodpovedný za prípravu a realizáciu programu. 
Strategická správa – výročná správa o implementácii FM EHP a NFM v prijímateľskom štáte, vypracovávaná NKB za uplynulý kalendárny rok v zmysle nariadení. 
Systém finančného riadenia FM EHP/NFM - komplex na seba nadväzujúcich a vzájomne prepojených podsystémov a činností, ktorých prostredníctvom sa zabezpečuje účinné finančné plánovanie, rozpočtovanie, použitie, účtovanie, výkazníctvo, platby, vysporiadanie finančných vzťahov, sledovanie finančných tokov, kontrola a overovanie pri realizácii pomoci FM EHP/NFM. Cieľom je hospodárne, efektívne a účinné využívanie prostriedkov FM EHP/NFM. 
Štátna pokladnica – orgán štátnej správy zriadený v zmysle zákona č. 291/2002 Z. z. o Štátnej pokladnici a o zmene a doplnení niektorých zákonov, zabezpečujúci sústavu činností v rámci systému Štátnej pokladnice, najmä centralizáciu riadenia verejných financií, realizáciu rozpočtu subjektov verejnej správy, vedenie a správu účtov klientov a realizáciu platobného styku klientov.
Štátna pomoc – akákoľvek pomoc poskytovaná z prostriedkov štátneho rozpočtu alebo akoukoľvek formou z verejných zdrojov subjektu, ktorý vykonáva hospodársku činnosť, ktorá narúša súťaž alebo hrozí narušením súťaže tým, že zvýhodňuje určité podniky alebo výrobu určitých druhov tovarov a môže nepriaznivo ovplyvniť obchod medzi členskými štátmi ES. Správca programu v odôvodnených prípadoch vypracuje schému štátnej pomoci najneskôr do dátumu vyhlásenia výzvy určenú pre prijímateľov. Správca programu môže schému štátnej pomoci konzultovať s Ministerstvom financií SR. 
Účtovný doklad – doklad definovaný v § 10 ods. 1 zákona č. 431/2002 Z. z. o účtovníctve v znení neskorších predpisov.
Vecné plnenie výdavku – najmä dodanie tovarov, služieb alebo prác.
Vecné overenie – posudzovanie dosahovaného pokroku v implementácii programu/projektu. Na rozdiel od monitorovania vychádza vecné overenie najmä z dokumentov a informácií poskytnutých orgánmi zapojenými do systému riadenia a kontroly.
Výkaz výdavkov - dokument obsahujúci súhrn výdavkov správcu programu na riadenie, platby na projekty v členení po jednotlivých projektoch, výdavky na doplnkové činnosti správcu programu a výdavky na bilaterálny fond (okrem výdavkov a platieb zahrnutých v predchádzajúcich výkazoch výdavkov) za príslušný program podľa jednotlivých zdrojov za príslušné reportovacie obdobie. Výkaz výdavkov je vypracovaný správcom programu a predkladá sa spolu s priebežnou finančnou správou, správou o čerpaní a overení a výpismi z osobitných účtov, ktoré uvádzajú aktuálny zostatok na osobitných účtoch ku dňu predloženia IFR. Formulár výkazu výdavkov stanoví usmernenie CO.
Výročná programová správa (Annual Programme Report) – správa, ktorú predkladá správca programu s cieľom informovať NKB, CO a prispievateľské štáty o pokroku v implementácii programu za uplynulý kalendárny rok. 
Záverečná programová správa (Final Programme Report) – správa, ktorú predkladá správca programu s cieľom zhodnotenia celkového prínosu programu a zhrnutia priebehu implementácie programu v zmysle Nariadení. 
Záverečná správa o projekte – dokument vypracovaný prijímateľom, predkladaný správcovi programu, ktorý dokumentuje celkové dosiahnutie cieľov, výstupov a výsledkov v rámci projektu a zhrnutie implementácie projektu. 
Zoznam účtovných dokladov – dokument,  ktorého  úlohou  je  zatriediť  jednotlivé  výdavky deklarované  v rámci  IFR alebo PSP do  rozpočtových  položiek  a priradiť ich k výstupom programu/projektu.
Žiadosť o vrátenie finančných prostriedkov - doklad, ktorý pozostáva z formulára žiadosti a príloh, na ktorého základe má správca programu/prijímateľ povinnosť vrátiť finančné prostriedky v príslušnom pomere na stanovené účty.

2.2	Zoznam skratiek

CO	Certifikačný orgán
CEDIS	Centrálny informačný systém vládnych auditov
ES	Európske spoločenstvo
EÚ	Európska únia
EZVO	Európske združenie voľného obchodu
FM EHP	Finančný mechanizmus Európskeho hospodárskeho priestoru
FPR	Záverečná programová správa
IFR	Priebežná finančná správa (Interim Financial Report)
MV	Monitorovací výbor
MZV NK	Ministerstvo zahraničných vecí Nórskeho kráľovstva  
NFM	Nórsky finančný mechanizmus
NK 	Nórske kráľovstvo
NKB 	Národný kontaktný bod
OA	Orgán auditu
OOP	odhad očakávaných platieb
PSP	Priebežná správa o projekte
RBM	Riadenie založené na výsledkoch (Results Based Management)
SP	Správca programu
ŠR	Štátny rozpočet
ÚFM	Úrad pre finančný mechanizmus
VFM	Výbor pre finančný mechanizmus EHP
ZSP	Záverečná  správa o projekte

3.	SUBJEKTY A ICH ZODPOVEDNOSŤ
3.1	Subjekty na národnej úrovni

Do systému finančného riadenia FM EHP/NFM sú na národnej úrovni zapojené nasledovné subjekty: 
-	Národný kontaktný bod,
-	správcovia programov,
-	certifikačný orgán,
Pri zabezpečovaní svojich úloh a zodpovedností vyššie uvedené subjekty úzko spolupracujú s nasledovnými subjektmi:
-	orgán auditu,
-	správy finančnej kontroly,
-	samostatné oddelenie správneho konania Ministerstva financií SR

Hlavným dôvodom určenia subjektov zapojených do riadenia prostriedkov FM EHP/NFM je dodržanie princípu oddelenia funkcií Národného kontaktného bodu, certifikačného orgánu a orgánu auditu.

3.1.1	Národný kontaktný bod

Uznesením vlády SR č. 607/2010 k materiálu "Organizačné zabezpečenie Finančného mechanizmu Európskeho hospodárskeho priestoru a Nórskeho finančného mechanizmu v programovom období 2009-2014“ bol za Národný kontaktný bod určený Úrad vlády SR. NKB má celkovú zodpovednosť za implementáciu FM EHP/NFM v SR. Plní funkciu kontaktného bodu medzi správcom programu/prijímateľom a ÚFM. 

Celkovú administratívnu koordináciu a použitie prostriedkov z FM EHP a NFM zabezpečuje organizačný útvar v rámci Úradu vlády Slovenskej republiky, stanovený vnútornými organizačnými predpismi ÚV SR.  Medzi jeho povinnosti patrí, okrem iného, najmä:
a)	zabezpečiť podrobnejšiu úpravu pravidiel finančného riadenia vo vzťahu k prijímateľom v súlade s týmto materiálom vrátane vydania verejne dostupných metodických usmernení (príručiek) k finančnému riadeniu príslušného programu pre prijímateľov v súlade s týmto materiálom,
b)	,
c)	ako národný verejný orgán zodpovedať za prípravu a predkladanie správ o nezrovnalostiach, vypracovať bezodkladné oznámenia a štvrťročné oznámenia o zistených nezrovnalostiach, resp. oznámenia na základe požiadania ÚFM, ako aj štvrťročné správy o prijatých opatreniach vo vzťahu k oznámeným nezrovnalostiam a predkladať ich ÚFM a v kópii CO a OA najneskôr do dvoch mesiacov od skončenia kalendárneho štvrťroka a riešiť vzniknuté nezrovnalosti na národnej úrovni,
d)	viesť register oznámených nezrovnalostí na národnej úrovni a hlásených ÚFM,
e)	v prípade potreby vydávať usmernenia k  riadeniu EHP/NFM v pôsobnosti NKB v spolupráci s CO. NKB zverejní výsledné znenie usmernenia na webovom sídle www.eeagrants.sk a zverejnenie oznámi CO v lehote do 14 kalendárnych dní od zverejnenia usmernenia.
f)	predkladať CO kópie programových dohôd vrátane dodatkov a kópiu každej dohody so správcom programu vrátane dodatkov, a to do 14 kalendárnych dní od ich podpisu oboma zmluvnými stranami,
g)	určovať v dohode o implementácii programu povinnosti správcu programu v oblasti účtovníctva, ktorými sú vedenie  účtovných záznamov analyticky vo vzťahu k jednotlivým projektom tak, aby neboli porušené vnútroštátne účtovné pravidlá a uchovávanie účtovnej dokumentácie.

3.1.2	Správca programu

Ak funkcie správcu programu plní NKB, vzťahujú sa na neho všetky povinnosti platné pre správcu programu.
Medzi povinnosti správcov programu vo vzťahu k finančnému riadeniu FM EHP a NFM patria okrem iného najmä:
a)	uzatvárať projektové zmluvy, resp. ich dodatky s prijímateľom podľa vzoru stanoveného NKB a CO vrátane stanovenia možných sankcií v prípade nesplnenia zmluvných podmienok,
b)	zabezpečiť existenciu systému na vedenie účtovníctva v súlade s povinnosťami ustanovenými v dohode o implementácii programu v elektronickej podobe pre každý projekt v rámci programu a zhromažďovať údaje potrebné pre finančné riadenie, podávanie správ, monitorovanie, overovanie, audity a hodnotenie,
c)	určovať povinnosti pre prijímateľa v projektovej zmluve v oblasti účtovníctva, ktorými sú vedenie  účtovných záznamov analyticky vo vzťahu k jednotlivým projektom tak, aby neboli porušené vnútroštátne účtovné pravidlá alebo osobitnej evidencie a uchovávanie účtovnej dokumentácie  alebo evidencie v určenej lehote,
d)	zabezpečiť zriadenie a udržiavanie troch osobitných mimorozpočtových účtov na prijímanie finančných prostriedkov od CO a na prerozdeľovanie finančných prostriedkov jednotlivým prijímateľom. Jeden osobitný účet pre prostriedky FM EHP, resp. NFM určený na financovanie projektov, druhý pre prostriedky FM EHP, resp. NFM určený na riadenie programu a tretí na spolufinancovanie zo štátneho rozpočtu,
e)	vypracovať vnútorný manuál správcu programu,
f)	predložiť vnútorný manuál správcu programu vrátane jeho akýchkoľvek zmien s označením čísla verzie a dátumu platnosti, v elektronickej forme s naskenovanou stranou, obsahujúcou podpis zodpovednej osoby certifikačnému orgánu (CO_manual@mfsr.sk) a orgánu auditu (manualy@mfsr.sk), a to najneskôr do 14 kalendárnych dní od schválenia zodpovedným vedúcim. Maximálna veľkosť odosielaných dokumentov je 5 MB. Ak je odosielaný vnútorný manuál rozsiahlejší, je potrebné vnútorný manuál rozdeliť a zaslať po častiach,
g)	sledovať poskytnutia a zúčtovávania zálohových platieb v rámci projektu prijímateľa,
h)	vypracovať a predkladať odhad očakávaných platieb certifikačnému orgánu v stanovených lehotách,
i)	zaregistrovať priebežnú správu o projekte prijímateľa  najneskôr v deň doručenia jej písomnej verzie,
j)	overiť priebežnú a záverečnú správu o projekte,  chronologicky podľa dátumu ich zaregistrovania správcom programu. Toto overenie zahrnuje:
-	administratívne overenie,
-	overenie na mieste v zmysle zásad definovaných v platnom Systéme riadenia FM EHP a NFM pre programové obdobie 2009 – 2014,
k)	pozastaviť, zamietnuť alebo upraviť výšku nárokovaných výdavkov v priebežnej správe o projekte, alebo jeho časť, vypracovať výkaz výdavkov, správu o čerpaní a overení a IFR/FPR na základe výdavkov na riadenie a platieb na projekty a ich predloženie CO v stanovených lehotách, 
l)	zabezpečiť systém na riešenie zistených nezrovnalostí v rámci programu a bezodkladné prijímanie účinných nápravných opatrení s cieľom predchádzať, odhaľovať a odstrániť nezrovnalosti alebo podozrenia z nezrovnalostí (najmä vo väzbe na vysporiadanie finančných vzťahov s  prijímateľom alebo systémové nezrovnalosti) vrátane prijatia vhodných finančných opráv,
m)	vykonávať finančné opravy na projekty,
n)	zabezpečiť vrátenie neoprávnene poskytnutých alebo použitých finančných prostriedkov od prijímateľa podľa projektovej zmluvy;
o)	 evidovať a aktualizovať záznamy súvisiace s využívaním pomoci v účtovnom systéme,
p)	každoročne do 1. marca deklarovať CO úroky vzniknuté na účtoch SP a previesť ich na príslušný účet CO do 20 pracovných dní od ich deklarovania,
q)	vypracovať stanovisko správcu programu k zisteniam a odporúčaniam z certifikačného overovania a zaslanie stanoviska certifikačnému orgánu,
r)	predkladať opatrenia na nápravu nedostatkov a na odstránenie príčin ich vzniku ku všetkým vykonaným kontrolám a auditom na organizačnom útvare, plniacom úlohy správcu programu a odpočtov ich plnenia certifikačnému orgánu a aj orgánu auditu v prípade, ak kontrola alebo audit neboli vykonané orgánom auditu alebo spolupracujúcim orgánom, a to do 14 kalendárnych dní od ich prijatia,
s)	dodržiavať usmernenia certifikačného orgánu k finančnému riadeniu,
t)	uchovávať a dodržiavať vnútorný manuál vrátane audit trailu, na každej úrovni riadenia minimálne 3 roky odo dňa schválenia záverečnej programovej správy ÚFM,
u)	plniť ďalšie úlohy vyplývajúce mu z dohody o implementácii programu.

3.1.3	Certifikačný orgán

Uznesením vlády SR č. 607/2010 k materiálu "Organizačné zabezpečenie Finančného mechanizmu Európskeho hospodárskeho priestoru a Nórskeho finančného mechanizmu v programovom období 2009-2014“ bolo za certifikačný orgán určené Ministerstvo financií SR. Funkcie certifikačného orgánu vykonáva organizačný útvar v rámci Ministerstva financií Slovenskej republiky stanovený vnútornými organizačnými predpismi MF SR. Medzi jeho povinnosti, patrí okrem, iného najmä:
a)	vypracovať vnútorný manuál procedúr certifikačného orgánu v rámci FM EHP a NFM a jeho zosúladenie s organizačným poriadkom ministerstva,
b)	koordinovať systém finančného riadenia FM EHP a NFM,
c)	koordinovať finančné toky v oblasti vysporiadania nezrovnalostí a ostatných druhov finančného vysporiadania,
d)	vypracovať zmeny v Systéme financovania a finančného riadenia FM EHP a NFM na programové obdobie 2009 – 2014 vrátane predloženia zmien na pripomienkové konanie všetkým relevantným subjektom  a ich predkladanie ministrovi financií SR na schválenie. V prípade zásadných zmien bude Systém financovania a finančného riadenia FM EHP a NFM na programové obdobie 2009 – 2014 predložený na schválenie vláde SR. Subjekty zapojené do implementácie FM EHP a NFM sú povinné zapracovať zmeny vykonané v Systéme financovania a finančného riadenia FM EHP a NFM na programové obdobie 2009 – 2014 do všetkých relevantných materiálov,
e)	poskytovať výnimky zo Systému financovania a finančného riadenia FM EHP a NFM na programové obdobie 2009 – 2014 na základe oprávnených a riadne odôvodnených žiadostí orgánov zapojených do finančného riadenia adresovaných ministrovi financií. Pri posudzovaní každej z výnimiek certifikačný orgán dôsledne zváži ich dosah. Výsledné znenie výnimky certifikačný orgán predloží SP na vedomie v lehote do 7 kalendárnych od jej udelenia,
f)	v prípade potreby vydávať usmernenia k finančnému riadeniu FM EHP/NFM v spolupráci s NKB, CO zverejní výsledné znenie Usmernenia na webovom sídle www.finance.gov.sk a zverejnenie oznámi NKB v lehote do 14 kalendárnych  dní od zverejnenia usmernenia. Spoločné usmernenie NKB a CO je vydané po vzájomnom pripomienkovaní obidvoch orgánov,
g)	vypracovávať v spolupráci s NKB relevantné záväzné časti dohody o implementácii programu/ projektovej zmluvy, ktoré je NKB/správca programu povinný zapracovať do dohôd o implementácii programu/ projektových zmlúv so správcami programu/ prijímateľmi,
h)	metodicky usmerňovať správcov programu v oblasti finančného riadenia,
i)	organizovať školenia súvisiace s finančným riadením FM EHP/NFM na národnej, regionálnej a miestnej úrovni,
j)	účasť svojho zástupcu na zasadnutiach MV v rámci kompetencií CO,
k)	účasť na výročných stretnutiach k implementácii FM EHP a NFM,
l)	účasť na zasadnutiach riadiacich výborov v pozícii pozorovateľa,
m)	účasť na zasadnutiach výborov pre spoluprácu v pozícii pozorovateľa so súhlasom ÚFM,
n)	plniť povinnosti v zmysle dohôd o implementácii programu a projektových zmlúv,
o)	zriadiť a udržiavať osobitné mimorozpočtové účty na prijímanie finančných prostriedkov FM EHP/NFM a na prerozdeľovanie finančných prostriedkov jednotlivým správcom programov, 
p)	zabezpečiť každoročne v kapitole Všeobecná pokladničná správa prostriedky na spolufinancovanie zo štátneho rozpočtu a  prostriedky predstavujúce rezervu na úhradu bankových poplatkov a nezrovnalostí, a to na základe podkladov SP a podľa potreby požiadať kapitolu Všeobecná pokladničná správa o uvoľnenie prostriedkov na účely spolufinancovania zo štátneho rozpočtu, resp. o uvoľnenie prostriedkov na vyrovnávací účet.
q)	overovať výkaz výdavkov a IFR/FPR, súčasťou je aj predbežná finančná kontrola. Súčasťou overenia je overenie formálnej správnosti, ktoré zahŕňa overenie pravdivosti, kompletnosti a správnosti údajov a overenie vecnej správnosti,
r)	schvaľovať výkaz výdavkov a IFR, znižovať, neschváliť alebo v odôvodnených prípadoch pozastaviť proces schvaľovania výkazu výdavkov a IFR,
s)	uskutočňovať certifikačné overovania u SP alebo u prijímateľa, 
t)	certifikovať IFR/FPR pred jej predložením ÚFM,
u)	zasielanie certifikovaných IFR/FPR Úradu pre finančný mechanizmus,
v)	prijímať prostriedky FM EHP/NFM z rozpočtov donorských štátov prostredníctvom ÚFM na osobitné mimorozpočtové účty MF SR,
w)	prevádzať finančné prostriedky z osobitného mimorozpočtového účtu Ministerstva financií SR na účet príslušného správcu programu do 15 pracovných dní od prijatia platby z ÚFM,
x)	vracať neoprávnene použité prostriedky poskytnuté z rozpočtu donorských štátov, ako aj prostriedky nevyčerpané v lehote oprávnenosti výdavkov ÚFM vrátane úrokov z omeškania,
y)	vypracovať a predložiť správy o zistenej nezrovnalosti NKB a v kópii  orgánu auditu v lehote  do 10 kalendárnych dní odo dňa  zistenia nezrovnalosti,
z)	poskytovať podklady týkajúce sa čerpania prostriedkov FM EHP/NFM na úrovni CO do relevantných častí Strategickej správy NKB,
aa)	zaviesť účtovníctvo pre certifikačný orgán prostredníctvom informačného systému ISUF,
bb)	riadiť vývoj, aktualizácie ISUF a zabezpečiť integračné väzby komplexu systémov ISUF a Informačného systému Štátnej pokladnice,
cc)	uchovávať účtovnú dokumentáciu k výdavkom deklarovaným UFM minimálne 3 roky odo dňa schválenia konečnej správy o programe ÚFM,
dd)	poskytovať súčinnosť kontrolným a audítorským orgánom pri výkone kontroly a auditu,
ee)	účasť na auditoch vykonaných zo strany EZVO a Nórskeho kráľovstva v pozícii pozorovateľa,
ff)	poskytovať súčinnosť NKB pri overovaní výdavkov CO v rámci Fondu technickej asistencie pre implementáciu FM EHP a NFM,
gg)	plniť ďalšie úlohy, ktoré súvisia s výkonom funkcií CO a úlohy vyplývajúce z iných predpisov vydaných v rámci implementácie FM EHP a NFM.

3.1.4	Orgán auditu

Uznesením vlády SR č. 607/2010 k materiálu "Organizačné zabezpečenie Finančného mechanizmu Európskeho hospodárskeho priestoru a Nórskeho finančného mechanizmu v programovom období 2009-2014“ bolo za orgán auditu určené Ministerstvo financií SR. Funkcie orgánu auditu vykonáva sekcia auditu a kontroly Ministerstva financií Slovenskej republiky , ktorá je v priamej riadiacej pôsobnosti ministra financií SR. Na výkone vládnych auditov v rámci FM EHP a NFM sa okrem orgánu auditu zúčastňujú správy finančnej kontroly ako spolupracujúce orgány. Článok 4.6 ods. 2 Nariadení počíta aj s možnosťou zapojenia nezávislého a certifikovaného audítora do výkonu auditu. 

Orgán auditu je organizačne a funkčne nezávislý od orgánov/útvarov vykonávajúcich riadiace a platobné funkcie pri implementácii prostriedkov z FM EHP, NFM a prostriedkov spolufinancovaných zo štátneho rozpočtu SR. 

Hlavné úlohy orgánu auditu sú  najmä: 
a)	výkon vládnych auditov prostriedkov FM EHP a NFM 2009 – 2014,
b)	koordinácia  plánovania a vykonávania vládneho auditu so spolupracujúcimi orgánmi, usmerňovanie vykonávania vládneho auditu,  monitorovanie a hodnotenie kvality vykonávania vládneho auditu,
c)	zabezpečiť výkon auditu súladu na začiatku implementácie FM EHP a NFM v súlade s čl. 4.8 ods. 3, 4 Nariadení,
d)	zabezpečiť plnenie úloh orgánu auditu nezávislým a certifikovaným audítorom v súlade s čl. 4.6 ods. 2 Nariadení v prípade, že systémové audity a audity projektov sú vykonávané iným subjektom ako orgánom auditu,
e)	zabezpečiť, aby vládny audit zahŕňal overenie účinnosti fungovania riadiacich a kontrolných systémov v súlade s čl. 4.6 ods. 1 písm. a) Nariadení,
f)	zabezpečiť, aby sa vykonal najmenej jeden vládny audit na každom programe za účelom overenia účinnosti fungovania riadiacich a kontrolných systémov v súlade s čl. 4.6 ods. 1 písm. b) Nariadení, 
g)	zabezpečiť, aby vládny audit zahŕňal overenie deklarovaných výdavkov na vhodnej a reprezentatívnej vzorke v súlade s čl. 4.6 ods. 1 písm. c) Nariadení,
h)	predložiť ÚFM do 9 mesiacov od schválenia programu stratégiu auditu, ktorá popisuje použité metódy, metódu výberu vzorky pri auditoch projektov a indikatívny plán vládnych auditov za účelom uistenia, že vládne audity sú vykonávané rovnomerne počas celého programového obdobia v súlade s s čl. 4.6 ods. 1 písm. d) Nariadení,
i)	do 31. decembra každého roku od roku 2012 do 2017 v súlade s čl. 4.6 ods. ods. 1 písm. e) Nariadení:
i)	predložiť ročnú správu o audite ÚFM, ktorá obsahuje zistené skutočnosti z vládnych auditov vykonaných počas predchádzajúceho 12-mesačného obdobia, ktoré sa končí 30. júna dotknutého roku v súlade so stratégiou auditu programu a uvádza nedostatky zistené v systémoch riadenia a kontroly programu. Prvá správa, ktorá sa predloží do 31. decembra 2012, sa vzťahuje na obdobie do 30. júna 2012. Informácie týkajúce sa overovaní vykonaných po 1. júli 2017 sa zahrnú do záverečnej audítorskej správy, ktorá je podkladom pre vyhlásenie o ukončení uvedené v čl. 4.6 ods. 1 písm. f) Nariadení;
ii)	vydať stanovisko o tom, či riadiaci a kontrolný systém funguje dostatočne účinne na to, aby poskytol primeranú záruku, že IFR/FPR, ktoré sa predkladajú ÚFM, sú správne a na základe toho primeranú záruku, že príslušné transakcie sú zákonné a správne na základe vládnych auditov, ktoré sa vykonali pod jeho vedením,

j)	predložiť ÚFM najneskôr do 31. decembra 2017 záverečné vyhlásenie, ktoré hodnotí platnosť žiadosti o záverečnú platbu, zahrnutej v záverečnej správe programu, v súlade s čl. 4.6 ods. 1, písm. f) Nariadení,
k)	zabezpečiť, aby sa vládne audity vykonávali v súlade s nariadeniami,
l)	zabezpečiť, aby sa vládne audity vykonávali v súlade s medzinárodne uznávanými audítorskými štandardmi,
m)	poskytnúť nevyhnutnú spoluprácu audítorom Rady audítorov EZVO v súvislosti s výkonom auditov programov a projektov financovaných z FM EHP a NFM 2009 – 2014, ako aj riadenia FM EHP a NFM 2009 – 2014, na základe čl. 10.2 Nariadení,
n)	predložiť NKB na základe vyžiadania podklady do Strategickej správy FM EHP/NFM v súlade s čl. 2.2 ods. 2 písm. c) a e) Nariadení, ktoré zahŕňajú výsledky vykonaných auditov a plán auditov na ďalšie obdobie,
o)	vypracovanie a predloženie správy o zistenej nezrovnalosti NKB a v kópii  certifikačnému orgánu bezodkladne,  najneskôr do 10 kalendárnych dní od zistenia nezrovnalosti,
p)	zabezpečiť archiváciu relevantnej dokumentácie z vládnych auditov FM EHP/NFM po ukončení vládnych auditov v lehote aspoň troch rokov po schválení záverečnej správy o programe ÚFM,  plniť ďalšie úlohy, ktoré súvisia s výkonom funkcií OA a úlohy vyplývajúce z iných predpisov vydaných v rámci implementácie FM EHP a NFM.

3.1.5	Správy finančnej kontroly 
Správy finančnej kontroly vo vzťahu k vydaným rozhodnutiam v správnom konaní podľa zákona č. 71/1967 Zb. o správnom konaní v znení neskorších predpisov plnia najmä nasledovné úlohy:

a)	predkladanie vydaných rozhodnutí v správnom konaní s prílohou aktualizovanej správy o zistenej nezrovnalosti bezodkladne, najneskôr do 10 kalendárnych dní odo dňa právoplatnosti I. stupňového rozhodnutia/ odo dňa doručenia II. stupňového rozhodnutia vydaného v správnom konaní NKB, v kópii certifikačnému orgánu a orgánu auditu;
b)	aktualizovanie údajov v súvislosti so zistenými nezrovnalosťami a splatnými pohľadávkami prijímateľov na základe právoplatného rozhodnutia vydaného v správnom konaní;
c)	predloženie aktualizovanej správy o zistenej nezrovnalosti najneskôr do 10 kalendárnych dní odo dňa splatnosti pohľadávky NKB, v kópii certifikačnému orgánu a orgánu auditu.

3.1.6	Samostatné oddelenie správneho konania Ministerstva financií SR
Samostatné oddelenie správneho konania Ministerstva financií SR, ktoré nepatrí pod orgán auditu, ale je v priamej riadiacej pôsobnosti vedúceho služobného úradu, je odvolacím a overovacím orgánom v správnom konaní voči prvostupňovým rozhodnutiam správy finančnej kontroly vydaným v nadväznosti na porušenie finančnej disciplíny, ktoré bolo zistené na základe vykonaných vládnych auditov zameraných na hospodárenie s prostriedkami štátneho rozpočtu a s prostriedkami FM EHP/NFM, vykonaných inými príslušnými kontrolnými orgánmi.
Samostatné oddelenie správneho konania MF SR zasiela vydané rozhodnutie v správnom konaní II. stupňa príslušnej správe finančnej kontroly, ktorá bezodkladne, najneskôr do 10 kalendárnych dní odo dňa doručenia právoplatného II. stupňového rozhodnutia príslušnej správe finančnej kontroly vypracuje a predloží správu o zistenej nezrovnalosti a kópiu právoplatného II. stupňového rozhodnutia NKB, v kópii certifikačnému orgánu a orgánu auditu.

3.2	Subjekty na nadnárodnej úrovni

3.2.1	Ministerstvo zahraničných vecí Nórskeho kráľovstva 

MZV NK riadi Nórsky finančný mechanizmus, vydáva základné pravidlá a postupy pre implementáciu NFM, ako aj ďalšie usmernenia v tejto oblasti, schvaľuje návrhy programov.

3.2.2	Výbor pre finančný mechanizmus 

Výbor pre finančný  mechanizmus riadi Finančný mechanizmus EHP, vydáva základné pravidlá a postupy pre implementáciu Finančného mechanizmu EHP,  ako aj ďalšie usmernenia v tejto oblasti, schvaľuje návrhy programov.

3.2.3	Úrad pre finančný mechanizmus 

ÚFM so sídlom v Bruseli je výkonným aparátom FM EHP a NFM, riadi implementáciu finančných mechanizmov na úrovni EHP a plní úlohu kontaktného bodu medzi prispievateľskými krajinami a Slovenskou republikou. ÚFM vydáva usmernenia,  príručky, iné predpisy a poskytuje konzultácie pre NKB.

4.	Financovanie a finančné riadenie

4.1.	Pravidlá pre poskytovanie grantu

Pri financovaní z FM EHP/NFM v programovom období 2009 - 2014 musia byť splnené nasledovné podmienky:
•	obdobie oprávnenosti výdavkov na projekty pre prijímateľov je stanovené v projektovej zmluve medzi správcom programu a prijímateľom. Obdobie oprávnenosti končí 30. apríla 2016. Akékoľvek výdavky realizované prijímateľmi po 30. apríli 2016 nemožno považovať za oprávnené, ak prispievateľské štáty neurčia inak. ÚFM môže v o výnimočných  prípadoch umožniť predĺženie obdobia oprávnenosti do 30. apríla 2017.
•	obdobie oprávnenosti výdavkov pre technickú asistenciu začína od posledného podpisu toho Memoranda o porozumení, ktoré bolo podpísané ako prvé a končí 30. apríla 2016.

Cieľom zavedenia pravidiel pre poskytovanie pomoci je vytvorenie jednotnej stratégie pre stanovenie účasti jednotlivých zdrojov na financovaní projektov z FM EHP/NFM. 
Vo všeobecnosti platí, že podiel zo zdrojov donorských štátov FM EHP alebo NFM neprekračuje 85 % z oprávnených výdavkov programu. V takom prípade predstavuje podiel zdrojov štátneho rozpočtu na spolufinancovanie zostávajúcich 15 % z oprávnených výdavkov programu. V prípade, ak podiel zdrojov donorských štátov FM EHP alebo NFM bude vyšší, resp. nižší ako 85 % z oprávnených výdavkov programu, podiel zdrojov štátneho rozpočtu na spolufinancovanie bude predstavovať rozdiel medzi 100 % oprávnených výdavkov programu a podielom zdrojov donorských štátov FM EHP alebo NFM.

Percentuálny podiel zdrojov na program kopíruje percentuálny podiel zdrojov na projekt.
Prijímateľ sa podieľa na celkových oprávnených výdavkoch realizácie projektu z vlastných zdrojov v percentuálnej miere, ktorá vyplýva z projektovej zmluvy medzi správcom programu a prijímateľom. 

4.2	Rozhodnutie o programe a programová dohoda 

Rozhodnutie o programe prijíma VFM/ MZV NK . VFM/ MZV NK rozhodne o poskytnutí pomoci v prípade, ak sú splnené všetky podmienky stanovené v nariadeniach. Rozhodnutie o programe prijíma VFM/ MZV NK najneskôr do 4 mesiacov od predloženia všetkých relevantných dokumentov a informácií členským štátom. Pre každý schválený program je následne podpísaná programová dohoda medzi VFM/ MZV NK a NKB. Programová dohoda stanovuje podmienky fungovania programu, zodpovednosti a povinnosti zmluvných strán.

4.3	Platby z ÚFM

Finančné prostriedky prevádza ÚFM za každý program na osobitný mimorozpočtový účet MF SR v Štátnej pokladnici, zriadený v súlade s § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov. ÚFM a NKB môžu rozhodnúť o prevode finančných prostriedkov priamo na účet správcu programu.
Platby z ÚFM realizované pre každý program jednotlivo, majú formu zálohových platieb, priebežných platieb a záverečnej platby, a používajú sa výlučne na financovanie výdavkov súvisiacich s príslušným programom. 
ÚFM môže zadržať maximálne 10 % nákladov na riadenie programu z každej zálohovej a priebežnej platby. Zadržaná suma bude vyplatená po schválení záverečnej programovej správy zo strany ÚFM.
Platby na program sa vypočítajú s použitím podielu spolufinancovania stanoveného v programovej dohode medzi ÚFM a NKB.
Akákoľvek komunikácia medzi certifikačným orgánom a ÚFM týkajúca sa platieb, sa uskutočňuje elektronickými prostriedkami. 

4.3.1	Reportovacie obdobia a Priebežná finančná správa

V každom kalendárnom roku budú v rámci jednotlivých programov tri reportovacie obdobia vo vzťahu k ÚFM.
•	1. 1. – 30. 4.
•	1. 5. – 31. 8.
•	1. 9. – 31. 12.

1.	Správca programu predkladá certifikačnému orgánu IFR v stanovenom formáte na základe realizovaných výdavkov na riadenie a platieb na projekty . Prvá časť IFR obsahuje sumu výdavkov správcu programu na riadenie a vyplatených platieb prijímateľom , druhá časť predpokladaný objem finančných prostriedkov na nasledujúce reportovacie obdobie. IFR sa na CO predkladá trikrát ročne: 
a)	za reportovacie obdobie 1. 1. – 30. 4.  spravidla do 15. 6. daného roka
b)	za reportovacie obdobie 1. 5. – 31. 8. spravidla do 15. 10. daného roka 
c)	za reportovacie obdobie 1. 9. – 31. 12. spravidla do 15. 2. nasledujúceho roka 

2.	CO po certifikácii výdavkov a schválení IFR postúpi IFR na ÚFM. Predkladanie IFR:
a)	za reportovacie obdobie 1. 1. – 30. 4.  spravidla do 15. 7. daného roka
b)	za reportovacie obdobie 1. 5. – 31. 8. spravidla do 15. 11. daného roka
c)	za reportovacie obdobie 1. 9. – 31. 12. spravidla do 15. 3. nasledujúceho roka
V prípade, ak nie je predložená žiadna IFR za dve reportovacie obdobia (8 mesiacov od konca reportovacieho obdobia, v ktorom boli výdavky vynaložené), budú výdavky považované za neoprávnené a SP je povinný vrátiť príslušnú nezúčtovanú časť zálohovej platby.

4.3.2	Zálohové platby z ÚFM
Zálohové platby sú časťou pomoci pre program nevyhnutné na pokrytie výdavkov na dve reportovacie obdobia. Maximálna výška zálohovej platby je stavená v programovej dohode medzi ÚFM a NKB. ÚFM rozhodne o poskytnutí zálohovej platby v prípade, ak sú splnené všetky podmienky stanovené v nariadeniach a v programovej dohode medzi ÚFM a NKB.
Prvá zálohová platba predstavuje počiatočný pracovný kapitál pokrývajúci výdavky na rozbehnutie programu. Výška prvej zálohovej platby zodpovedá odhadu očakávaných platieb pre prvé dve po sebe nasledujúce reportovacie obdobia.
		
4.3.3	Priebežné platby od ÚFM
Certifikačný orgán na základe predložených a schválených výkazov výdavkov a IFR od správcov programu predkladá ÚFM 3-krát ročne IFR za účelom doplnenia finančných prostriedkov FM EHP/NFM na účte správcu programu.
Prvú priebežnú platbu prevedie ÚFM za predpokladu, že Slovenská republika predložila podrobný opis systému riadenia a kontroly s výrokom orgánu auditu, že systém implementácie Slovenskej republiky a správcu programu je v súlade s nariadeniami a s všeobecne akceptovateľnými účtovnými štandardmi a ÚFM k uvedeným dokumentom nemal pripomienky.
Priebežné platby prevedie ÚFM na základe IFR predloženej certifikačným orgánom a schválenej ÚFM – k 15. aprílu, 15. augustu, 15. decembru.
Každú priebežnú platbu prevedie ÚFM na základe deklarovania výdavkov na riadenie a platieb na projekty  v IFR. 
Suma každej priebežnej platby sa vypočíta ako suma výdavkov navrhovaných na nasledujúce reportovacie obdobie znížená o rozdiel medzi navrhovanými výdavkami na predchádzajúce reportovacie obdobie a skutočnými výdavkami v aktuálnom reportovacom období. Výsledná suma bude znížená o prípadnú sumu finančných prostriedkov, ktoré prijímateľ vrátil na účty správcu programu. 
Z vyššie uvedeného vyplýva, že každá IFR predložená ÚFM môže obsahovať iba výdavky, ktoré zodpovedajú schváleným výkazom výdavkov a IFR certifikačným orgánom.
-	
ÚFM po schválení IFR prevedie priebežnú platbu v schválenej výške (pri každom type platby okrem záverečnej môže zadržať pri vyplácaní maximálne 10 % výdavkov na riadenie).
ÚFM môže zmeniť výšku priebežnej platby, ak časť nárokovaných výdavkov bude považovať za neoprávnenú. O dôvodoch zmeny výšky priebežnej platby informuje NKB, CO a správcu programu.

4.3.4	Záverečná platba z ÚFM 
Záverečná platba predstavuje:
(A) sumu celkových oprávnených výdavkov v rámci programu, s prihliadnutím na predchádzajúce platby,
(B) odpočítavajú sa nasledovné sumy:
(I) celkové zálohové a priebežné platby vyplatené na program z ÚFM;
(Ii) spolufinancovanie z iných zdrojov než z FM EHP/NFM;
(Iii) celkové úroky vzniknuté do predloženia FPR, ktoré ešte neboli prevedené ÚFM a
(Iv) všetky finančné prostriedky hradené prijímateľom správcovi programu, ktoré sa nevyplácajú na iné projekty, alebo sa nevracajú ÚFM.
Záverečnú platbu prevádza ÚFM na CO najneskôr 1 mesiac po tom, ako ÚFM schváli FPR.

4.4	Platby na národnej úrovni
4.4.1	Platby vo vzťahu certifikačný orgán – správca programu
Prostriedky FM EHP/NFM sú z osobitného mimorozpočtového účtu MF SR prevedené vo výške, v akej UFM schválil IFR na príslušný osobitný účet správcu programu do 15 pracovných dní od prijatia platby z ÚFM.

4.4.2	Platby vo vzťahu správca programu - prijímateľ

Prijímatelia môžu byť zo sektora verejnej správy alebo zo súkromného sektora. Medzi prijímateľov z verejnej správy v súlade s § 3 zákona č. 523/2004 Z. z. o rozpočtových pravidlách verejnej správy patria:
•	subjekty ústrednej správy:
-	štátne rozpočtové organizácie;
-	štátne príspevkové organizácie;
-	verejné vysoké školy;
-	iné subjekty, ktoré sú zapísané v registri organizácií vedených Štatistickým úradom SR podľa § 19 až 21 zákona č. 540/2001 Z. z. o štátnej štatistike v znení neskorších predpisov;
•	subjekty územnej samosprávy:
-	obce alebo nimi zriadené rozpočtové a príspevkové organizácie;
-	vyššie územné celky alebo nimi zriadené rozpočtové a príspevkové organizácie.
Medzi prijímateľov zo súkromného sektora patria subjekty, ktoré nespadajú pod definíciu § 3 zákona č. 523/2004 Z. z. o rozpočtových pravidlách verejnej správy:
-	iné právnické osoby;
-	fyzické osoby.

Prostriedky FM EHP/NFM a spolufinancovania zo štátneho rozpočtu sú prijímateľom poskytované systémom zálohových platieb alebo refundácie. Prvá zálohová platba je prijímateľovi poskytnutá na základe uzavretia projektovej zmluvy. Každá platba prijímateľovi z prostriedkov FM EHP/NFM a spolufinancovania zo štátneho rozpočtu je realizovaná v EUR len do výšky súčtu pomeru zdrojov FM EHP/NFM a spolufinancovania zo štátneho rozpočtu z oprávnených výdavkov projektu. V prípade, ak má prijímateľ povinnosť použiť vlastné zdroje, každá platba musí byť doplnená zdrojmi prijímateľa v pomere schválenom na projekt.
Jednotlivé priebežné správy o projekte môže prijímateľ predkladať kombinovane za výdavky realizované z poskytnutých zálohových platieb a výdavky uplatňované systémom refundácie v jednej priebežnej správe o projekte.

4.4.3	Platby vo vzťahu prijímateľ – dodávateľ/zhotoviteľ
Prijímateľ uhrádza účtovné doklady súvisiace s realizáciou projektu dodávateľovi/zhotoviteľovi v zmysle časti 4.7. V prípade, ak dodávateľ/zhotoviteľ postúpil pohľadávky voči prijímateľovi na postupníka v súlade s § 524 - 530 Občianskeho zákonníka (napr. faktoringová spoločnosť, resp. iný subjekt), prijímateľ uhrádza účtovné doklady postupníkovi, a to v súlade s rozhodnutím správcu programu. 

4.4.4	Vysporiadanie finančných vzťahov

Vysporiadanie finančných vzťahov sa vo všeobecnosti vykonáva vrátením finančného príspevku alebo jeho časti.
Vrátenie finančných prostriedkov FM EHP/NFM a spolufinancovanie štátneho rozpočtu, ktoré boli poskytnuté prijímateľovi na základe projektovej zmluvy, sa uskutočňuje v nasledovných prípadoch:
•	prijímateľ nevyčerpal, resp. nezúčtoval poskytnuté prostriedky FM EHP/NFM a spolufinancovanie štátneho rozpočtu;
•	prijímateľovi boli poskytnuté finančné prostriedky FM EHP/NFM a spolufinancovanie štátneho rozpočtu z titulu mylnej platby;
•	prijímateľ porušil povinnosti stanovené v projektovej zmluve (najmä porušenie finančnej disciplíny alebo vznik nezrovnalosti) a nesplnenie týchto podmienok je spojené s povinnosťou vrátenia finančných prostriedkov;
•	a iných (napr. výnosy z úrokov). 
V jednotlivých prípadoch vrátenia prostriedkov správca programu zašle prijímateľovi žiadosť o vrátenie finančných prostriedkov podľa projektovej zmluvy, v kópii certifikačnému orgánu (okrem prípadov, keď ide o nezrovnalosť identifikovanú v rámci výkonu vládneho auditu). Vrátenie finančných prostriedkov oznamuje prijímateľ príslušnému správcovi programu, s ktorým má uzatvorenú projektovú zmluvu. Prijímateľ zasiela oznámenie o vysporiadaní finančných vzťahov do 10 kalendárnych dní odo dňa uskutočnenia úhrady prostriedkov FM EHP/NFM a spolufinancovanie štátneho rozpočtu v súlade s výpisom z bankového účtu. Prílohou oznámenia o vysporiadaní finančných vzťahov je výpis z bankového účtu.
Správca programu postúpi do 10 kalendárnych dní kópiu oznámenia o vysporiadaní finančných vzťahov subjektu, ktorému boli pripísané finančné prostriedky, resp. upravený rozpočet (napr. certifikačný orgán, územne príslušná správa finančnej kontroly).
V prípade vzniku povinnosti odvodu výnosu je prijímateľ povinný odviesť výnos do 15. januára roku nasledujúceho po roku, v ktorom vznikol výnos. Prijímateľ je povinný bezodkladne (odkedy sa o tejto skutočnosti dozvedel) požiadať správcu programu o informáciu k podrobnostiam odvodu výnosu (napr. č. účtu, variabilný symbol). Správca programu zašle túto informáciu prijímateľovi bezodkladne v písomnej forme. V prípade, ak prijímateľ výnos riadne a včas neodvedie, správca programu bude postupovať prostredníctvom žiadosti o vrátenie finančných prostriedkov. 

4.5	Odhad očakávaných platieb

Odhad očakávaných platieb musí vychádzať predovšetkým z nasledovných skutočností:
•	finančných plánov programov;
•	finančných plánov už schválených projektov po zohľadnení času potrebného na kolobeh PSP/IFR do momentu ich úhrady;
•	predpokladaného objemu finančných prostriedkov v projektoch, ktoré majú byť schválené a realizované v nasledujúcom období;
•	objemu prostriedkov alokovaných na konkrétne výzvy;
•	reálnej implementácie už realizovaných projektov;
•	skúseností z predchádzajúcej realizácie projektov.

Uvedené informácie monitorujú správcovia programov zodpovední za schvaľovanie projektov a implementáciu programov. Z tohto dôvodu za spracovanie podkladov k odhadom očakávaných platieb zodpovedá príslušný správca programu.

Správca programu z predložených podkladov od prijímateľa vypočíta očakávané platby a každoročne ich predkladá CO:

I.	k 31. 1.
II.	k 30. 4.
III.	k 31. 8.
IV.	k 15. 11.

Certifikačný orgán vyplní sumárny formulár za jednotlivých správcov programu a 4-krát ročne ho v zmysle čl. 8.5 Nariadení predkladá ÚFM:
I. 	do 20. 2.
II. 	do 20. 5.
III. 	do 20. 9.
IV. 	do 10. 12.		

4.6	Systém účtov

Pri finančnom riadení FM EHP/NFM sa používa nasledovný systém účtov:
1. Účty certifikačného orgánu

MF SR otvára pre certifikačný orgán osobitné mimorozpočtové účty pre prostriedky FM EHP/NFM samostatne pre každý program:
•	osobitné mimorozpočtové účty pre prostriedky FM EHP/NFM sú vedené v Štátnej pokladnici a operácie na nich sa vykonávajú na základe § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	oprávnenie disponovať s finančnými prostriedkami týchto účtov majú poverení zamestnanci certifikačného orgánu;
•	tieto účty slúžia najmä na:
-	prijatie prostriedkov FM EHP/NFM (zálohová, priebežná a záverečná platba) a na ich prevod na príslušné účty správcov programov (na základe certifikačným orgánom schváleného výkazu výdavkov a IFR); 
-	prevod prostriedkov FM EHP/NFM na účet ÚFM v prípade, ak suma zodpovedajúca výške nezrovnalosti presahuje sumu uvedenú v IFR na ÚFM;
•	účty sú vedené v EUR;
•	účty pre prostriedky FM EHP/NFM sú úročené - úroky získané z prostriedkov FM EHP/NFM na osobitnom mimorozpočtovom účte MF SR certifikačný orgán deklaruje ÚFM do troch kalendárnych mesiacov po skončení kalendárneho roku a následne ich odvádza spolu s úrokmi získanými na účtoch správcov programu na financovanie projektov ÚFM do 15 pracovných dní odo dňa ich deklarovania.
•	bankové poplatky a dane z úrokov sú uhrádzané z vyrovnávacieho účtu;
•	zostatok prostriedkov prechádza po skončení kalendárneho roka automaticky do ďalšieho roka.
Certifikačný orgán otvára jeden osobitný mimorozpočtový účet na spolufinancovanie zo ŠR pre všetky programy.
Certifikačný orgán otvára osobitný mimorozpočtový účet pre vrátenie finančných prostriedkov FM EHP/NFM vedený v EUR. Tento účet slúži najmä na pripísanie vrátených prostriedkov od správcov programu 
-	úrokov vzniknutých na účtoch na financovanie projektov,
-	prípadných výnosov vzniknutých na účtoch na riadenie programu a účtoch na spolufinancovanie,
-	súm zodpovedajúcich nezrovnalostiam, ktoré nie je možné použiť na príslušný program v zmysle čl. 12.2 bod 2 nariadení,
-	nezúčtovaných prostriedkov pri ukončovaní programov.
Účet pre vrátenie finančných prostriedkov FM EHP“NFM nie je úročený a bankové poplatky a iné náklady sú uhrádzané z vyrovnávacieho účtu. Zostatok finančných prostriedkov prechádza po skončení kalendárneho roka automaticky do ďalšieho roka.
Certifikačný orgán rovnako otvára vyrovnávací účet vedený v EUR. Tento účet slúži  najmä na úhradu bankových poplatkov, daní z úrokov. Zostatok finančných prostriedkov prechádza po skončení kalendárneho roka automaticky do ďalšieho roka.

2. Účty správcu programu
Každý správca programu je povinný otvoriť si 3 osobitné mimorozpočtové účty na prijímanie finančných prostriedkov od CO a na prerozdeľovanie finančných prostriedkov jednotlivým prijímateľom. Jeden osobitný účet otvára pre prostriedky FM EHP, resp. NFM určené na financovanie projektov, druhý pre prostriedky FM EHP, resp. NFM určené na riadenie programu a tretí na spolufinancovanie zo štátneho rozpočtu. Účty sú vedené v mene EUR.
Účet pre prostriedky FM EHP/NFM určený na financovanie projektov je úročený. Správca programu deklaruje certifikačnému orgánu úrok vzniknutý z prostriedkov FM EHP/NFM na financovanie projektov za uplynulý rok raz ročne do 1. marca nasledujúceho roku. Do 15 pracovných dní od ich deklarovania prevádza úrok v prospech účtu certifikačného orgánu stanoveného v usmernení CO a zároveň o tejto skutočnosti informuje CO/NKB. Certifikačný orgán do troch kalendárnych mesiacov po skončení kalendárneho roku takto deklarované a odvedené úroky deklaruje ÚFM. Následne do 15 pracovných dní odo dňa ich deklarovania odvádza CO úroky na účty ÚFM. 
Účet na riadenie programu a účet na spolufinancovanie zo štátneho rozpočtu môžu byť úročené. V prípade, ak sú úročené, vzniknutý výnos správca programu vracia v zmysle zákona č. 523/2004 Z. z o rozpočtových pravidlách verejnej správy a o zmene a doplnení niektorých zákonov v znení neskorších právnych predpisov. Správca programu prevádza vzniknutý výnos za uplynulý rok najneskôr do 31. januára prebiehajúceho kalendárneho roka v prospech účtu CO stanoveného v usmernení CO a zároveň o tejto skutočnosti informuje CO. CO prevádza uvedený výnos správcu programu do príjmov štátneho rozpočtu. Správca programu prevádza aj výnos vzniknutý na osobitnom účte prijímateľa, ak je osobitný účet prijímateľa úročený. 

3. Účty prijímateľov

3.1.	Účet prijímateľa - štátna rozpočtová alebo príspevková organizácia 
V prípade, ak prijímateľom je štátna rozpočtová alebo príspevková organizácia, musí mať jeden mimorozpočtový účet pre príjem prostriedkov od správcu programu. Prijímateľ využíva tento mimorozpočtový účet na realizáciu celej sumy oprávnených výdavkov a zároveň na presun nevyčerpaných prostriedkov do nasledujúcich rokov až do vyčerpania na stanovený účel. Na tento mimorozpočtový účet sa vzťahujú nasledovné podmienky: 
•	vlastné zdroje prijímateľa na realizáciu projektu sú realizované prostredníctvom tohto osobitného účtu;
•	účet nie je úročený; 
•	účet je vedený v mene EUR.

3.2.	Účet (účty) prijímateľa - VÚC
Základným pravidlom pri realizácii výdavkov na projekt VÚC je povinnosť ich realizácie prostredníctvom rozpočtu VÚC. Bežný účet pre príjem prostriedkov je vedený v Štátnej pokladnici/ banke. V prvom prípade sa operácie vykonávajú na základe § 9a zákona 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov. Na tento účet sa vzťahujú nasledovné podmienky:
•	účet v Štátnej pokladnici/ banke je otvorený na realizáciu výdavkov prostriedkov FM EHP/NFM a spolufinancovania zo ŠR;
•	účet je vedený v mene EUR;
•	v prípade využitia systému refundácie môže prijímateľ realizovať úhrady oprávnených výdavkov aj z iných účtov, ktorými disponuje, pri dodržaní podmienky existencie jedného účtu na príjem prostriedkov, pričom tento účet vyplýva zo zmluvy o projekte. V takom prípade sú úroky vzniknuté na účte/účtoch príjmom prijímateľa;
•	v prípade, ak prostriedky poskytnuté systémom zálohovej platby sú úročené, prijímateľ je povinný otvoriť osobitný účet na projekt. Prijímateľ - VÚC tento účet využíva na presun nevyčerpaných prostriedkov do nasledujúcich rokov až do vyčerpania na stanovený účel. Vlastné zdroje prijímateľa môžu prechádzať cez tento osobitný účet. Prijímateľ je povinný vzniknuté výnosy z tohto osobitného účtu odviesť do príjmov štátneho rozpočtu. Prevod výnosov sa realizuje jedenkrát ročne. Prijímateľ prevádza výnosy vzniknuté v období od 1. januára do 31. decembra predchádzajúceho kalendárneho roka najneskôr do 15. januára prebiehajúceho roka v prospech účtu správcu programu a v tej istej lehote informuje správcu programu. 

3.3.	 Účet prijímateľa - obec
Základným pravidlom pri realizácii výdavkov na projekt obce je povinnosť ich realizácie prostredníctvom rozpočtu obce. Bežný účet pre prostriedky FM EHP/NFM a spolufinancovania zo ŠR je vedený v banke, z ktorého prostriedky realizuje prostredníctvom rozpočtu.  Na tento účet sa vzťahujú nasledovné podmienky:
•	účet/účty sú vedené v mene EUR;
•	v prípade využitia systému refundácie môže prijímateľ realizovať úhrady oprávnených výdavkov aj z iných účtov, ktorými disponuje, pri dodržaní podmienky existencie jedného účtu na príjem prostriedkov FM EHP/NFM a spolufinancovania zo ŠR, pričom tento účet vyplýva zo zmluvy o projekte. V takomto prípade využitia systému refundácie sú úroky vzniknuté na účte/účtoch príjmom prijímateľa;
•	v prípade, ak prostriedky poskytnuté systémom zálohovej platby sú úročené, prijímateľ je povinný otvoriť osobitný účet na projekt. Prijímateľ - obec tento účet využíva na presun nevyčerpaných prostriedkov do nasledujúcich rokov až do vyčerpania na stanovený účel. Vlastné zdroje prijímateľa môžu prechádzať cez tento osobitný účet. Prijímateľ je povinný vzniknuté výnosy z prostriedkov grantu z tohto osobitného účtu odviesť do príjmov štátneho rozpočtu. Prevod výnosov sa realizuje jedenkrát ročne. Prijímateľ prevádza výnosy vzniknuté v období od 1. januára do 31. decembra predchádzajúceho kalendárneho roka najneskôr do 15. januára prebiehajúceho roka v prospech účtu správcu programu a v tej istej lehote informuje správcu programu. 

3.4.	Účet prijímateľa - rozpočtová a príspevková organizácia v zriaďovacej pôsobnosti VÚC a obce
Ak sú prostriedky FM EHP/NFM a spolufinancovania zo ŠR poskytnuté priamo rozpočtovej organizácii v pôsobnosti VÚC alebo obce, tieto môžu byť použité len prostredníctvom rozpočtu zriaďovateľa, t. j. rozpočtu VÚC alebo obce. Na účty využívané prijímateľom sa vzťahujú nasledovné podmienky:

a)	rozpočtová organizácia:
•	v prípade, ak zriaďovateľ (VÚC alebo obec)  uzatvára zmluvu o projekte, využíva mimorozpočtový účet na príjem prostriedkov FM EHP/NFM a spolufinancovania zo ŠR zriaďovateľ. Pred použitím prostriedkov prevádza na svoj bežný účet sumu vo výške realizovaných úhrad. Následne ich prevedie na výdavkový účet rozpočtovej organizácie;
•	v prípade, ak rozpočtová organizácia uzatvára zmluvu o projekte, táto využíva mimorozpočtový účet na príjem prostriedkov. Pred použitím prostriedkov prevádza na bežný účet zriaďovateľa sumu vo výške realizovaných úhrad. Zriaďovateľ ich následne prevedie na výdavkový účet rozpočtovej organizácie;
•	účet/účty sú vedené v mene EUR; 
•	v prípade využitia systému refundácie môže prijímateľ realizovať úhrady oprávnených výdavkov aj z iných účtov, ktorými disponuje, pri dodržaní podmienky existencie jedného účtu na príjem prostriedkov FM EHP/NFM a spolufinancovania zo ŠR, pričom tento účet vyplýva zo zmluvy o projekte. V takomto prípade sú úroky vzniknuté na účte/účtoch príjmom prijímateľa;
•	v prípade, ak prostriedky poskytnuté systémom zálohovej platby sú úročené, prijímateľ je povinný otvoriť osobitný účet na projekt. Prijímateľ tento účet využíva na presun nevyčerpaných prostriedkov do nasledujúcich rokov až do vyčerpania na stanovený účel. Vlastné zdroje prijímateľa môžu prechádzať cez tento osobitný účet. Prijímateľ je povinný vzniknuté výnosy z prostriedkov NFP z tohto osobitného účtu odviesť do príjmov štátneho rozpočtu. Prevod výnosov sa realizuje jedenkrát ročne. Prijímateľ prevádza výnosy vzniknuté v období od 1. januára do 31. decembra predchádzajúceho kalendárneho roka najneskôr do 15. januára prebiehajúceho roka v prospech účtu správcu programu a v tej istej lehote informuje správcu programu. 
b)	príspevková organizácia:
•	v prípade, ak príspevková organizácia nepožaduje príspevok od zriaďovateľa na realizáciu projektu, využíva bežný účet na príjem prostriedkov FM EHP/NFM a spolufinancovania zo ŠR, z ktorého realizuje výdavky prostredníctvom rozpočtu;
•	v prípade, ak príspevková organizácia požaduje príspevok od zriaďovateľa na realizáciu projektu, využíva mimorozpočtový účet na príjem prostriedkov FM EHP/NFM a spolufinancovania zo ŠR. Pred použitím prevádza prostriedky vo výške realizovaných úhrad na bežný účet zriaďovateľa. Zriaďovateľ ich následne prevedie na výdavkový účet rozpočtovej organizácie;
•	účet/účty sú vedené v mene EUR; 
•	v prípade využitia systému refundácie môže prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov FM EHP/NFM a spolufinancovania zo ŠR. V takomto prípade sú úroky vzniknuté na účte/účtoch príjmom prijímateľa;
•	v prípade, ak prostriedky poskytnuté systémom zálohovej platby sú úročené, prijímateľ je povinný otvoriť osobitný účet na projekt. Prijímateľ tento účet využíva na presun nevyčerpaných prostriedkov do nasledujúcich rokov až do vyčerpania na stanovený účel. Vlastné zdroje prijímateľa môžu prechádzať cez tento osobitný účet. Prijímateľ je povinný vzniknuté výnosy z prostriedkov NFP z tohto osobitného účtu odviesť do príjmov štátneho rozpočtu. Prevod výnosov sa realizuje jedenkrát ročne. Prijímateľ prevádza výnosy vzniknuté v období od 1. januára do 31. decembra predchádzajúceho kalendárneho roka najneskôr do 15. januára prebiehajúceho roka v prospech účtu správcu programu a v tej istej lehote informuje správcu programu. 

3.5.	 Účet prijímateľa zo súkromného sektora, vrátane mimovládnych organizácií 

Prijímateľ zo súkromného sektora je povinný prijímať prostriedky určené na financovanie projektu na jeden účet zriadený pre projekt stanovený v projektovej zmluve. Na tento účet sa vzťahujú nasledovné podmienky:
•	účet/účty sú vedené v mene EUR;
•	v prípade systému refundácie môže prijímateľ realizovať úhrady celkových oprávnených výdavkov aj z iných účtov, ktorými disponuje, pri dodržaní podmienky existencie jedného účtu na príjem prostriedkov, pričom tento účet vyplýva z projektovej zmluvy. V takomto prípade sú úroky vzniknuté na účte/účtoch príjmom prijímateľa;
•	v prípade, ak prostriedky poskytnuté systémom zálohovej platby sú úročené, prijímateľ je povinný otvoriť osobitný účet na projekt. Prijímateľ tento účet využíva na presun nevyčerpaných prostriedkov do nasledujúcich rokov až do vyčerpania na stanovený účel. Vlastné zdroje prijímateľa môžu prechádzať cez tento osobitný účet. Prijímateľ je povinný vzniknuté výnosy z prostriedkov NFP z tohto osobitného účtu odviesť do príjmov štátneho rozpočtu. Prevod výnosov sa realizuje jedenkrát ročne. Prijímateľ prevádza výnosy vzniknuté v období od 1. januára do 31. decembra predchádzajúceho kalendárneho roka najneskôr do 15. januára prebiehajúceho roka v prospech účtu správcu programu a v tej istej lehote informuje správcu programu.

3.6.	Pravidlá pre úhradu výdavkov z iných účtov prijímateľa 

V prípade zálohových platieb je prijímateľ oprávnený využívať na úhradu výdavkov okrem účtu stanoveného v projektovej zmluve aj iné účty, ktorými disponuje. Prijímateľ je povinný písomne oznámiť správcovi programu identifikáciu takýchto účtov. Tieto výdavky nesmú byť hradené z osobitného účtu zriadeného na realizáciu iných programov zahraničnej pomoci (napr. štrukturálne fondy EÚ, KF, EFF, ŠFM alebo iný projekt FM EHP/NFM).
Prijímateľ po pripísaní zálohovej platby prevádza prostriedky FM EHP/NFM a štátneho rozpočtu na spolufinancovanie na úhradu týchto výdavkov nasledovným spôsobom:
-	minimálne raz mesačne prevedie prostriedky z osobitného účtu na iné účty otvorené prijímateľom, z ktorého priebežne realizuje úhrady týchto výdavkov. Prijímateľ prevedie sumu vo výške oprávnených výdavkov vzniknutých počas predchádzajúceho kalendárneho mesiaca najneskôr do 7 kalendárnych dní od ukončenia predmetného kalendárneho mesiaca. Prijímateľ má povinnosť uchovať si výpisy z bankového prevodu.

4.7	Systém informačných a finančných tokov na národnej úrovni

4.7.1	Systém zálohových platieb

Zálohové platby sú prijímateľovi poskytované do percentuálnej výšky stanovenej v projektovej zmluve.  Zálohové platby sú prijímateľovi poskytované pomerne za zdroje FM EHP/NFM a štátneho rozpočtu na spolufinancovanie.
Pri využití systému zálohových platieb sa vyplácanie prijímateľa uskutočňuje do výšky 100 % grantu,
1.	Prijímateľ má nárok na vyplatenie prvej zálohovej platby najskôr po podpise projektovej zmluvy do maximálnej výšky stanovenej v dohode o programe a projektovej zmluve.
2.	Prijímateľ je po uplynutí reportovacieho obdobia povinný zúčtovať poskytnutú zálohovú platbu, a to prostredníctvom priebežnej správy o projekte. Priebežná správa o projekte zároveň predstavuje žiadosť o ďalšiu zálohovú platbu. Prijímateľ predkladá priebežnú správu o projekte správcovi programu v intervale stanovenom správcom programu v projektovej zmluve. Správca programu môže stanoviť pravidlá pre častejšie zúčtovanie zálohových platieb ako tie, ktoré sú definované v Systéme financovania a finančného riadenia FM EHP/NFM pre programové obdobie 2009-2014. Výška každej ďalšej zálohovej platby predstavuje sumu stanovenú na nasledujúce reportovacie obdobie, zníženú o sumu finančných prostriedkov, ktoré boli prijímateľovi poskytnuté zálohovými platbami a neboli zúčtované v priebežnej správe o projekte. V prípade, ak suma zúčtovaných prostriedkov v priebežnej správe o projekte bude vyššia ako suma poskytnutej zálohovej platby, prijímateľ o tieto prostriedky žiada v priebežnej správe o projekte formou refundácie spolu so žiadosťou o ďalšiu zálohovú platbu. V tomto prípade časť zálohovej platby uhradí prostriedky prijímateľa, ktoré už boli skôr vynaložené.
3.	Prijímateľ predkladá správcovi programu spolu s formulárom priebežnej správy o projekte aj zoznam účtovných dokladov a kópiu príslušných strán z hlavnej knihy o zaúčtovaní overovaných výdavkov. 
4.	Správca programu zaregistruje priebežnú správu o projekte prijímateľa najneskôr v deň  prijatia.
5.	Správca programu vykoná kontrolu, ktorá zahrnuje administratívne overenie v súlade so Systémom riadenia FM EHP a NFM pre programové obdobie 2009 - 2014. V prípade zistenia formálnych nedostatkov vyzve prijímateľa, aby v stanovenom čase doplnil svoju priebežnú správu o projekte. V prípade zistenia závažných nedostatkov alebo nedoplnenia požadovaných údajov v stanovenej lehote, priebežnú správu o projekte pozastaví alebo zamietne.
6.	Správca programu v prípade potreby vykoná overenie na mieste v súlade so Systémom riadenia FM EHP a NFM pre programové obdobie 2009 - 2014. 
7.	Po vykonaní kontroly správca programu priebežnú správu o projekte schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu neoprávnených výdavkov.
8.	Správca programu vypracuje výkaz výdavkov a správu o čerpaní a overení, ktoré spolu s IFR a výpisom z osobitných účtov správcu programu predkladá elektronicky a poštou CO a na vedomie elektronicky NKB, ak neplní funkciu SP 3-krát ročne, a to v stanovených termínoch podľa článku 4.3.1 tohto materiálu. 
9.	Certifikačný orgán vykoná overenie na svojej úrovni, ktoré zahrnuje administratívne overenie, prípadne certifikačné overenie. Administratívne overenie pozostáva z overenia formálnej a vecnej správnosti výkazu výdavkov a IFR. V rámci overenia formálnej správnosti overí pravdivosť, kompletnosť a správnosť vyplnenia výkazu výdavkov a IFR. Certifikačné overenie sa môže vykonať na jednotlivých úrovniach finančného riadenia vrátane prijímateľa na základe vlastného podnetu prostredníctvom kombinácie vopred definovaného postupu výberu vzorky podľa správ o čerpaní a overení a náhodného výberu alebo na základe podnetu tretích strán v zmysle časti 4.8.2. Certifikačný orgán výkaz výdavkov a IFR schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu neoprávnených výdavkov do 30 kalendárnych dní od predloženia certifikačnému orgánu. Prvým dňom lehoty pre spracovanie IFR certifikačným orgánom sa rozumie prvý kalendárny deň po dni, keď bola písomná verzia IFR zaregistrovaná certifikačným orgánom. V prípade, ak NKB nie je SP a zistí nedostatky vo výkaze výdavkov alebo v IFR, informuje o tom certifikačný orgán, ktorý na základe zistení NKB môže schvaľovanie výkazu výdavkov a IFR pozastaviť, resp. výkaz výdavkov a IFR znížiť alebo neschváliť.
10.	Certifikačný orgán po schválení výkazu výdavkov a IFR informuje správcu programu a zasiela IFR ÚFM v termínoch v zmysle časti 4.3.1.
11.	ÚFM po schválení IFR uhradí priebežnú platbu v schválenej výške na účet CO podľa časti 4.3.3.
12.	CO do 15 pracovných dní od prijatia prostriedkov z ÚFM prevádza prostriedky FM EHP/NFM a štátneho rozpočtu na spolufinancovanie prostredníctvom Štátnej pokladnice na príslušný účet správcu programu zriadený v Štátnej pokladnici. Správca programu ich následne bezodkladne prevádza jednotlivým prijímateľom v zmysle schválených priebežných správ o projekte.
13.	Každá nasledovná zálohová platba sa poskytuje a zúčtováva obdobným spôsobom v zmysle bodov 2. -12. Zálohové platby sa týmto spôsobom poskytujú až do momentu dosiahnutia maximálne 100 % grantu s výnimkou prípadov, keď bola suma znížená správcom programu. SP je oprávnený zadržať z každej zálohovej platby sumu výdavkov na riadenie projektu deklarovanej v rámci danej PSP, ktorá je splatná po schválení Záverečnej správy o projekte. 

4.7.2	Systém refundácie

Pri systéme refundácie sa finančné prostriedky FM EHP/NFM a štátneho rozpočtu na spolufinancovanie preplácajú v pomere stanovenom na projekt na základe skutočne vynaložených výdavkov prijímateľom, tzn. že prijímateľ realizuje výdavky najskôr z vlastných zdrojov a tie mu budú pri jednotlivých platbách refundované v pomernej výške. Systém refundácie sa spravidla využíva v prípade nedostatku prostriedkov z prijatej zálohovej platby na osobitnom účte prijímateľa a/alebo v súlade s podmienkami stanovenými správcom programu v príslušnej výzve. Každá platba prijímateľovi z prostriedkov FM EHP/NFM a štátneho rozpočtu na spolufinancovanie je realizovaná len do výšky súčtu pomeru prostriedkov FM EHP/NFM a štátneho rozpočtu na spolufinancovanie schváleného na projekt v projektovej zmluve.
1.	Prijímateľ uhradí výdavky dodávateľovi/zhotoviteľovi z vlastných zdrojov.
2.	Prijímateľ po uplynutí reportovacieho obdobia predkladá priebežnú správu o projekte  správcovi programu v intervale stanovenom správcom programu v projektovej zmluve. Správca programu môže stanoviť pravidlá pre častejšie predkladanie priebežnej správy o projekte ako tie, ktoré sú definované v Systéme financovania a finančného riadenia FM EHP/NFM pre programové obdobie 2009-2014.
3.	Prijímateľ predkladá správcovi programu spolu s formulárom priebežnej správy o projekte aj zoznam účtovných dokladov a kópiu príslušných strán z hlavnej knihy o zaúčtovaní overovaných výdavkov.
4.	Správca programu zaregistruje priebežnú správu o projekte prijímateľa najneskôr v deň prijatia.
5.	Správca programu vykoná kontrolu, ktorá zahrňuje administratívne overenie. Administratívne overenie pozostáva z overenia deklarovaných výdavkov a správnosti vyplnenia predloženej priebežnej správy o projekte. Cieľom administratívneho overenia nie je kontrola účtovných dokladov a podpornej dokumentácie. Vykonáva sa výlučne na základe zoznamu účtovných dokladov a kópie príslušných strán z hlavnej knihy o zaúčtovaní overovaných výdavkov. Administratívne overenie sa vykonáva v súlade so Systémom riadenia FM EHP a NFM pre programové obdobie 2009 - 2014.
V prípade zistenia formálnych nedostatkov vyzve prijímateľa, aby v stanovenom čase doplnil svoju priebežnú správu o projekte. V prípade zistenia závažných nedostatkov, alebo nedoplnenia požadovaných údajov v stanovenej lehote, priebežnú správu o projekte pozastaví alebo zamietne.
6.	Správca programu v prípade potreby vykoná overenie na mieste. V prípade, ak sa správca programu rozhodne počas výkonu administratívneho overenia vykonať overenie na mieste, lehoty na administratívne overenie sú pozastavené. Overenie na mieste predstavuje overenie deklarovaných výdavkov prostredníctvom fyzickej kontroly účtovných dokladov a podpornej dokumentácie. Cieľom overenia na mieste je aj overenie reálneho dodania tovarov, poskytnutia služieb alebo uskutočnenia stavebných prác. Vykonáva sa na mieste, kde prijímateľ uchováva účtovné doklady a podpornú dokumentáciu. Overenie na mieste je možné spojiť s vecným overením a/alebo monitoringom. 
7.	Po vykonaní kontroly správca programu priebežnú správu o projekte schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu.
8.	Správca programu vypracuje výkaz výdavkov a správu o čerpaní a overení, ktoré spolu s IFR a výpisom z osobitných účtov správcu programu predkladá elektronicky a poštou CO a v elektronicky na vedomie NKB 3 krát ročne, a to v stanovených termínoch podľa článku 4.3.1 tohto materiálu.
9.	Certifikačný orgán vykoná overenie na svojej úrovni, ktoré zahrňuje administratívne overenie, prípadne certifikačné overenie. Administratívne overenie pozostáva z overenia formálnej a vecnej správnosti výkazu výdavkov a IFR. V rámci overenia formálnej správnosti overí pravdivosť, kompletnosť a správnosť vyplnenia výkazu výdavkov a IFR. Certifikačné overenie sa môže vykonať na jednotlivých úrovniach finančného riadenia vrátane prijímateľa na základe vlastného podnetu prostredníctvom kombinácie vopred definovaného postupu výberu vzorky podľa správ o čerpaní a overení a náhodného výberu alebo na základe podnetu tretích strán v zmysle časti 4.8.2. Certifikačný orgán výkaz výdavkov a IFR schváli, neschváli, pozastaví (do času odstránenia identifikovaných nedostatkov) alebo ju zníži o relevantnú sumu do 30 kalendárnych dní od predloženia certifikačnému orgánu. Prvým dňom lehoty pre spracovanie IFR certifikačným orgánom sa rozumie prvý kalendárny deň po dni, kedy bola písomná verzia IFR zaregistrovaná certifikačným orgánom. V prípade, ak NKB nie je SP a zistí nedostatky vo výkaze výdavkov alebo v IFR, informuje o tom certifikačný orgán, ktorý na základe zistení NKB môže schvaľovanie výkazu výdavkov a IFR pozastaviť, resp. výkaz výdavkov a IFR znížiť alebo neschváliť.
10.	Certifikačný orgán po schválení výkazu výdavkov a IFR informuje správcu programu a zasiela IFR ÚFM v stanovených termínoch podľa článku 4.3.1 tohto materiálu.
11.	ÚFM po schválení IFR uhradí priebežnú platbu v schválenej výške na účet CO podľa časti 4.3.3.
12.	CO do 15 pracovných dní od prijatia prostriedkov z ÚFM prevádza prostriedky FM EHP/NFM a štátneho rozpočtu na spolufinancovanie prostredníctvom Štátnej pokladnice na príslušný príjmový účet správcu programu. Správca programu ich následne bezodkladne prevádza jednotlivým prijímateľom v zmysle schválených priebežných správ o projekte.
13.	Každá nasledovná platba sa poskytuje obdobným spôsobom v zmysle bodov 2. -12. Platby sa týmto spôsobom poskytujú až do momentu dosiahnutia maximálne 100 % grantu s výnimkou prípadov, keď bola suma znížená správcom programu. SP je oprávnený zadržať z každej zálohovej platby sumu výdavkov na riadenie projektu deklarovanej v rámci danej PSP, ktorá je splatná po schválení Záverečnej správy o projekte.
4.7.3	Vykazovanie výdavkov na úrovni prijímateľa 

Výdavok sa považuje za finančne realizovaný:
•	na úrovni prijímateľa v okamihu odpísania finančných prostriedkov z osobitného účtu prijímateľa (platí pre subjekty využívajúce systém zálohovej platby). V prípade úhrady niektorých  výdavkov  sa za okamih realizácie nepovažuje okamih odpísania finančných prostriedkov z osobitného účtu prijímateľa ale deň odpísania finančných prostriedkov z iných účtov, ktorými prijímateľ disponuje, v prospech  účtu dodávateľa, zhotoviteľa, osoby v pracovnom pomere, osoby vykonávajúcej práce mimo pracovného pomeru, živnostníka alebo mandatára;
•	z účtov prijímateľa (platí pre všetky subjekty využívajúce systém refundácie), ktorými disponuje, v prospech  účtu dodávateľa, zhotoviteľa, osoby v pracovnom pomere, osoby vykonávajúcej práce mimo pracovného pomeru, živnostníka alebo mandatára. 

Výdavok sa považuje za oprávnený a prijímateľ ho zaradí do aktuálnej priebežnej správy o projekte, ak bol na úrovni prijímateľa realizovaný a spĺňa podmienky oprávnenosti stanovené v projektovej zmluve a v aktuálnej príručke. Výdavky prijímateľa nesmú byť realizované z účtu, ktorý je zriadený na realizáciu iných programov zahraničnej pomoci (napr. iných projektov FM EHP, NFM, projektov financovaných zo ŠF, KF, EFF alebo ŠFM).

V prípade uplatňovania zjednodušeného vykazovania výdavkov prostredníctvom paušálnej sadzby sa takto vykazované výdavky neuvádzajú vo výkaze výdavkov jednotlivo, ale iba kumulatívne za celú výšku uplatňovanej paušálnej sadzby. Je v kompetencii SP rozhodnúť o uplatňovaní paušálnej sadzby v súlade s nariadeniami, pričom platí, že ak umožní prijímateľovi využívať paušálnu sadzbu, je SP povinný umožniť uplatňovanie paušálnej sadzby vo všetkých uplatňovaných systémoch financovania.

4.8	Systém certifikácie

4.8.1 Certifikácia IFR/FPR
Certifikácia IFR/FPR je nevyhnutným predpokladom pre predloženie IFR/FPR na Úrad pre finančný mechanizmus.
Predtým ako certifikačný orgán certifikuje IFR/FPR a zasiela ju na ÚFM, je nevyhnutné, aby sa presvedčil o splnení podmienok definovaných v čl. 4.5. ods. 1. písm. a) a d)  nariadenia. Pre účely zabezpečenia uvedených podmienok a ostatných pravidiel stanovených Nórskym ministerstvom zahraničných vecí a Výborom pre finančný mechanizmus certifikačný orgán: 
1.	vykonáva administratívne overenie IFR/FPR;
2.	zohľadňuje správy z auditov vykonaných orgánom auditu alebo v rámci jeho zodpovednosti; 
3.	zohľadňuje správy o zistených nezrovnalostiach od príslušných orgánov;
4.	zohľadňuje vnútorné manuály SP.

k bodu 1.
Certifikačný orgán pred certifikáciou vykoná administratívne overenie IFR/FPR na svojej úrovni, ktoré pozostáva z overenia pravdivosti, kompletnosti a správnosti vyplnenia výkazu výdavkov a IFR/FPR.

k bodu 2. 
Certifikačný orgán v súlade s čl. 4.5 ods. 1) písm. d) nariadenia na certifikáciu IFR/FPR zohľadňuje správy o vládnych auditoch vykonávaných orgánom auditu alebo orgánmi v rámci jeho pôsobnosti. Certifikačný orgán je informovaný o výsledkoch vládnych auditov a o prijatých opatreniach zo strany SP prostredníctvom informačného systému CEDIS.

k bodu 3.
Certifikačný orgán využíva informácie zo správ o zistených nezrovnalostiach v prípadoch nezrovnalostí s finančným dopadom aj bez finančného dopadu a pri systémových nezrovnalostiach. 

k bodu 4.
Medzi podmienky nevyhnutné pre certifikáciu IFR/FPR patrí aj uistenie sa certifikačného orgánu o zabezpečení dostatočného audit trailu (čl. 4.5 ods. 1 písm. vi. nariadenia). SP pre zabezpečenie overenia uvedenej podmienky v súlade s čl. 4.7. ods. 1 písm. m) nariadenia je povinný priebežne predkladať certifikačnému orgánu svoj vnútorný manuál vrátane jeho akýchkoľvek zmien.

4.8.2 Overovanie vykonávané certifikačným orgánom
Certifikačný orgán na základe čl. 7.13 ods. 7. nariadení môže v prípade potreby uskutočňovať certifikačné overovania u SP alebo u prijímateľa s cieľom uistenia sa o oprávnenosti výdavkov a dodržiavaní riadiacich a kontrolných postupov SP. Toto overenie je realizované na zúčtovaných výdavkoch prijímateľa a môže sa vykonať na základe vlastného podnetu alebo z podnetu zo strany ÚFM, VFM, MZV NK, verejnosti, iných orgánov štátnej a verejnej správy a samosprávy, príp. iných subjektov alebo na základe medializovaných informácií o predpokladanom zneužití prostriedkov FM EHP a NFM. Na tieto účely SP predkladá na certifikačný orgán aj správu o čerpaní a overení a informácie o svojich riadiacich a kontrolných postupoch podľa čl. 4.7 ods. 1 písm. m) nariadení.

4.9	Nezrovnalosti

Nezrovnalosti, ktoré majú dosah alebo poškodzujú implementáciu FM EHP/NFM vrátane prijatých opatrení NKB/správcom programu s cieľom predchádzania, odhaľovania, zisťovania alebo prijatia účinných nápravných opatrení na odstránenie nezrovnalostí musia byť oznamované ÚFM.
NKB plní úlohy národného verejného orgánu zodpovedného za prípravu a predkladanie správ o nezrovnalostiach, ktorý je povinný oznámiť nezrovnalosti ÚFM akékoľvek nezrovnalosti. Nezrovnalosti sa môžu vyskytovať na každej úrovni finančného riadenia, pokiaľ neboli dodržané podmienky poskytnutia finančného príspevku z FM EHP, NFM a spolufinancovania štátneho rozpočtu. 
Nezrovnalosť vzniká úmyselným porušením  predpisov alebo nedbanlivosťou spôsobujúcou porušenie predpisov schválených Výborom pre finančný mechanizmus EHP, Nórskym ministerstvom zahraničných vecí a Slovenskou republikou, ktoré upravujú poskytnutie a/alebo použitie finančného príspevku z FM EHP, NFM a spolufinancovania štátneho rozpočtu. 
Nezrovnalosti sa môžu vyskytovať na všetkých úrovniach v procese implementácie a finančného riadenia FM EHP/NFM, tzn. vrátane úrovne prijímateľa, pokiaľ neboli dodržané podmienky poskytnutia a/alebo použitia finančných prostriedkov z FM EHP/NFM a spolufinancovania štátneho rozpočtu. 
Z pohľadu národných právnych predpisov má na vznik nezrovnalosti priamy dopad najmä porušenie finančnej disciplíny v zmysle § 31 ods. 1 zákona č. 523/2004 Z. z. o rozpočtových pravidlách verejnej správy, pričom § 31 citovaného zákona definuje jednotlivé druhy porušenia finančnej disciplíny. Nezrovnalosť nemusí vždy predstavovať porušenie finančnej disciplíny a naopak porušenie finančnej disciplíny nemusí vždy zodpovedať nezrovnalosti. 
Pri hospodárení s prostriedkami FM EHP/NFM a spolufinancovania štátneho rozpočtu môže mať na vznik nezrovnalosti priamy dopad porušenie pravidiel a podmienok správcom programu pri ich poskytovaní prijímateľom najmä podľa § 31 ods. 1 písm. m) zákona č. 523/2004 Z. z. o rozpočtových pravidlách verejnej správy.
Územne príslušná správa finančnej kontroly alebo MF SR, ktorá ukladá odvod, penále a pokutu za porušenie finančnej disciplíny finančných prostriedkov FM EHP/NFM, uvedie v právoplatnom rozhodnutí vydanom v správnom konaní na vykonanie úhrady odvodu číslo osobitného účtu MF SR pre nezrovnalosti zriadený v Štátnej pokladnici. 

Finančné prostriedky štátneho rozpočtu na spolufinancovanie, ktorých sa týka porušenie finančnej disciplíny vrátane pokút a penále, sú v súlade s § 31 ods. 8 zákona č. 523/2004 Z. z. príjmom príslušného druhu rozpočtu verejnej správy, z ktorého boli poskytnuté. Územne príslušná správa finančnej kontroly alebo MF SR, ktorá sankciu ukladá, uvedie na vykonanie úhrady odvodu a penále/pokuty číslo príjmového účtu štátneho rozpočtu (účet SFK).

4.9.1	Pravidlá pre financovanie finančných korekcií z titulu zistených nezrovnalostí a yylúčenie projektu z financovania pomoci FM EHP / NFM

V prípade, ak výdavky projektu nemôžu byť certifikované ako oprávnené výdavky financované z FM EHP/NFM na základe oznámenia nezrovnalosti potom, ako boli dotknuté výdavky certifikované a zahrnuté do IFR/FPR, certifikačný orgán v spolupráci so  správcom programu po spoločnom posúdení vylúčia projekt z financovania FM EHP/NFM. V tomto prípade dotknuté výdavky certifikačný orgán odpočíta od nasledujúcej IFR/FPR a správca programu je prvotne zodpovedný podľa projektovej zmluvy za zabezpečenie vrátenia neoprávnene vyplatených finančných prostriedkov od prijímateľa na príslušné účty certifikačného orgánu za zdroj FM EHP/NFM a za zdroj spolufinancovania štátneho rozpočtu, a to najneskôr pred ukončením programu. Financovanie projektu môže byť ďalej zabezpečené z verejných zdrojov príslušnej kapitoly štátneho rozpočtu na základe dohody správcu programu so správcom príslušnej kapitoly.
V prípade zistených neoprávnených výdavkov, resp. individuálnych alebo systémových nezrovnalostí SR vykoná požadované finančné korekcie odpočítaním alebo stiahnutím výdavkov v rámci nasledujúcej IFR/FPR, príp. efektívnym vrátením do ÚFM. Z titulu uplatnenia finančnej korekcie vzniká záväzok SR voči ÚFM a prostriedky FM EHP/NFM sa v prospech ÚFM vysporiadajú na ťarchu príslušného osobitného účtu MF SR v Štátnej pokladnici vedeného pre program.

Na národnej úrovni sa finančná korekcia vykoná na ťarchu subjektu, ktorý nezrovnalosť spôsobil. To znamená, že finančná oprava môže byť vykonaná voči prijímateľovi, ako aj voči príslušnému subjektu zodpovedajúcemu za systém riadenia a kontroly správca programu,  CO alebo OA.
Ak nezrovnalosť spôsobil správca programu, resp. NKB finančné vysporiadanie nezrovnalosti na národnej úrovni sa uskutoční na základe rozhodnutia ministra financií viazaním rozpočtových prostriedkov v súlade s § 18 zákona č. 523/2004 Z. z. o rozpočtových pravidlách verejnej správy za zdroj FM EHP/NFM a zdroj štátneho rozpočtu v rozpočte kapitoly, ktorú tvorí rozpočet ústredného orgánu štátnej správy ako správcu programu, resp. NKB. 
Ak nezrovnalosť spôsobil CO (napr. v rámci certifikačného overovania vybranej vzorky overovaných výdavkov), OA (napr. v rámci výkonu systémového auditu alebo auditu operácií), finančné vysporiadanie nezrovnalosti na národnej úrovni sa uskutoční na základe rozhodnutia ministra financií viazaním rozpočtových prostriedkov v súlade s § 18 zákona č. 523/2004 Z. z. o rozpočtových pravidlách verejnej správy za zdroj FM EHP/NFM a zdroj štátneho rozpočtu v rozpočte kapitoly Ministerstva financií SR.
Vysporiadanie finančných vzťahov z titulu individuálnych alebo systémových nezrovnalostí sa primárne vykonáva voči dlžníkovi prijímateľovi, ktorému boli poskytnuté finančné prostriedky FM EHP/NFM a spolufinancovania štátneho rozpočtu na základe zmluvy a podmienok stanovených v zmluve a svojím konaním spôsobil porušenie právnych predpisov EÚ alebo SR. Z dôvodu vysporiadania záväzku SR voči ÚFM z nezrovnalosti spôsobenej prijímateľom alebo ak sa očakáva, že pohľadávka štátu z titulu nezrovnalosti spôsobenej prijímateľom nebude vysporiadaná, resp. je nevymožiteľná, finančné vysporiadanie nezrovnalosti na národnej úrovni sa uskutoční na základe rozhodnutia ministra financií viazaním rozpočtových prostriedkov v súlade s § 18 zákona č. 523/2004 Z. z. o rozpočtových pravidlách verejnej správy za zdroj FM EHP/NFM a zdroj štátneho rozpočtu v rozpočte kapitoly, ktorú tvorí rozpočet ústredného orgánu štátnej správy Úradu vlády SR, ktorý rozhodol o správcovi programu.
Ďalšie postupy pre oznamovanie, riešenie a oblasť vysporiadania nezrovnalostí stanoví orgán pre nezrovnalosti – NKB v spolupráci s certifikačným orgánom MF SR. 

4.10	Účtovníctvo

V súlade s čl. 4.1  Nariadení jedným zo základných princípov systému riadenia a kontroly je zabezpečenie spoľahlivého účtovného systému v elektronickej forme.
Podľa čl 4.5 písm a) iii) Nariadení certifikačný orgán zodpovedá za to, že súhrn celkových oprávnených výdavkov je založený na preukázateľnom účtovníctve, ktoré je v súlade so všeobecne akceptovanými účtovnými zásadami a metódami.
Podľa čl. 4.7 písm. k) Nariadení správca programu zodpovedá za zabezpečenie, že prijímatelia udržiavajú buď osobitný účtovný systém, alebo zodpovedajúci účtovný kód pre všetky transakcie vo vzťahu k projektu bez toho, aby boli dotknuté národné pravidlá pre účtovníctvo.
Je potrebné , aby všetky subjekty, ktoré sa zúčastňujú na riadení a implementovaní pomoci z FM EHP/NFM,  zahŕňajúce certifikačný orgán, správcov programu, prijímateľov a partnerov viedli účtovníctvo úplne, správne, preukázateľne, zrozumiteľne a spôsobom zabezpečujúcim trvanlivosť účtovných záznamov pri dodržaní národných pravidiel pre účtovníctvo spôsobom, ktorý umožní zabezpečiť overenie oprávnených výdavkov, poskytovanie výstupov z účtovníctva a spracovanie údajov vyhovujúce požiadavkám Výboru pre finančný mechanizmus EHP a Nórskeho ministerstva zahraničných vecí.

4.10.1	Účtovníctvo certifikačného orgánu

Vedenie účtovníctva certifikačného orgánu je zabezpečované prostredníctvom informačného systému účtovníctva fondov (ďalej iba „systém ISUF“). Systém ISUF je založený na spracovávaní procesov v prostredí SAP R/3 prostredníctvom modulov:
•	PS - systém riadenia projektov
•	MM - materiálové hospodárstvo 
•	IM - investičný manažment 
•	FI - finančné účtovníctvo
•	FM - riadenie rozpočtu

Certifikačný orgán vedie účtovníctvo ako sústavu účtovných záznamov v súlade so zákonom č. 431/2002 Z. z. o účtovníctve v znení neskorších predpisov v rámci účtovníctva príslušnej vnútornej organizačnej jednotky MF SR, v ktorom osobitne zaznamenáva a vykazuje vo vzťahu k príslušnému programu všetky operácie týkajúce sa poskytovania a vrátenia  finančných prostriedkov  FM EHP/NFM vrátane finančných prostriedkov na spolufinancovanie  zo štátneho rozpočtu. 
Certifikačný orgán uchováva a  ochraňuje účtovnú dokumentáciu a inú dokumentáciu týkajúcu sa  projektu podľa zákona č. 431/2002 Z. z. o účtovníctve v znení neskorších predpisov, minimálne však po dobu 3 rokov odo dňa schválenia konečnej správy o programe ÚFM. 
4.10.2	Účtovníctvo správcu programu, prijímateľa a partnera

Správca programu  vedie účtovníctvo v sústave podvojného  účtovníctva v  súlade so zákonom č. 431/2002 Z. z. o účtovníctve v znení neskorších predpisov v rámci účtovníctva príslušnej vnútornej organizačnej jednotky, v ktorom osobitne zaznamenáva a vykazuje vo vzťahu k príslušnému projektu všetky operácie týkajúce sa poskytovania a vrátenia  finančných prostriedkov  FM EHP/NFM vrátane finančných prostriedkov na spolufinancovanie  zo štátneho rozpočtu. 
Správca programu vedie účtovníctvo v technickej (elektronickej) forme.
Povinnosti správcu programu v oblasti účtovníctva určuje NKB v dohode o implementácii programu.
Prijímateľ alebo partner, ktorý je účtovnou jednotkou podľa zákona č. 431/2002 Z. z. o účtovníctve v znení neskorších predpisov účtuje o skutočnostiach týkajúcich sa  projektu v: 
a)	analytickej evidencii a na analytických účtoch v členení podľa jednotlivých  projektov, ak účtuje v sústave podvojného účtovníctva
b)	účtovných knihách podľa § 15 zákona č. 431/2002 Z. z. o účtovníctve v znení neskorších predpisov so slovným a číselným označením  projektu v účtovných zápisoch, ak účtuje v sústave jednoduchého účtovníctva.

Prijímateľ alebo partner, ktorý nie je účtovnou jednotkou podľa zákona č. 431/2002 Z. z. o účtovníctve v znení neskorších predpisov vedie evidenciu majetku, záväzkov, príjmov a výdavkov  (definovaných v § 2 ods. 4 zákona č. 431/2002 Z. z. o účtovníctve v znení neskorších predpisov) týkajúcich sa projektu v účtovných knihách používaných v jednoduchom účtovníctve (§15 ods. 1 zákona č. 431/2002 Z. z.) so slovným a číselným označením  projektu pri zápisoch v nich, pričom na vedenie tejto evidencie, preukazovanie zápisov a spôsob oceňovania majetku a záväzkov  sa primerane použijú ustanovenia  zákona č. 431/2002 Z. z. o účtovníctve v znení neskorších predpisov o účtovných zápisoch, účtovnej dokumentácii a spôsobe oceňovania.
Prijímateľ alebo partner vedie svoje účtovníctvo tam, kde je to možné, v technickej forme.
Povinnosti prijímateľa v oblasti účtovníctva určuje správca programu v projektovej zmluve.
Povinnosti partnera v oblasti účtovníctva určuje prijímateľ v súlade s požiadavkami správcu programu.

Platby vykonané správcom  programu, prijímateľom alebo partnerom sa dokladujú/preukazujú účtovnými dokladmi. 
Správca programu, prijímateľ a partner uchovávajú a ochraňujú účtovnú dokumentáciu alebo evidenciu a inú dokumentáciu týkajúcu sa  projektu podľa zákona č. 431/2002 Z. z. o účtovníctve v znení neskorších predpisov a podľa nariadení minimálne 3 roky odo dňa schválenia konečnej správy o programe ÚFM.
Na účely certifikačného overovania správca programu, prijímatelia a partner  na požiadanie predkladajú certifikačnému orgánu ním určené účtovné záznamy alebo evidenciu v písomnej forme a v technickej forme, ak správca programu, prijímateľ a partner vedú účtovné záznamy alebo evidenciu v technickej forme. Túto povinnosť majú správca programu, prijímateľ a partner po dobu, po ktorú sú povinní viesť a uchovávať účtovnú dokumentáciu, evidenciu alebo inú dokumentáciu.

4.10.3	Informačné systémy ISUF a MANEX

Účtovanie, výkon platieb, ako aj celková evidencia programov, IFR, nezrovnalostí a príslušných dokumentov v rámci FM EHP a NFM pre programové obdobie 2009 – 2014 na úrovni CO sú vykonávané prostredníctvom ISUF. CO je povinný zapracovať aktuálne rozdelenie procesov a povinností evidencie údajov v rámci ISUF do svojich vnútorných manuálov procedúr. 

Používatelia ISUF spracovávajú a účtujú na základe výkazov výdavkov/IFR predkladaných správcami programov na CO pre programy FM EHP a NFM, žiadostí o prostriedky z kapitoly Všeobecná pokladničná správa na účely spolufinancovania, žiadosti o prostriedky z kapitoly Všeobecná pokladničná správa na vyrovnávací účet, žiadosti o prostriedky z ÚFM na účet EHP/NFM a žiadosti o prostriedky z ÚFM formou zálohovej platby pre program. 

O pohyboch na bankových účtoch účtuje a o prostriedky zo štátneho rozpočtu, ako aj rozpočtov donorských štátov žiada CO. Certifikačný orgán v prípade technických problémov súvisiacich s prepojením systému ISUF so štátnou pokladnicou s cieľom zabezpečenia plynulého vyplácania prostriedkov správcom programov používa systém štátnej pokladnice - MANEX. Prípadné technické problémy s prepojením týchto dvoch systémov a následná nutnosť použitia systému MANEX nemá dopad na plynutie lehôt stanovených pre NKB a CO. 

Všetky operácie v systéme MANEX vykonáva CO. Certifikačný orgán prevedie po pripísaní prostriedkov z ÚFM finančné prostriedky správcovi programu v systéme MANEX. Všetky operácie vykonané v systéme MANEX počas doby neprístupnosti ISUF sú dodatočne zaevidované CO do systému ISUF v lehote 30 pracovných dní od opätovného nasadenia systému ISUF do produktívnej prevádzky.

Správca programu je povinný zabezpečiť IS pre účtovanie, výkon platieb a evidenciu priebežných správ o projekte v rámci projektov prijímateľov.

4.10.4	Kurzové rozdiely

Podľa príslušných predpisov Nórskeho ministerstva zahraničných vecí/Výboru pre finančný mechanizmus EHP a stanovených národných pravidiel SR platí vo vzťahu k finančnému riadeniu FM EHP/NFM nasledovné:
SP/prijímateľ môže uhrádzať výdavky spojené s programom/projektom v inej mene ako národná mena. Prípadné kurzové rozdiely na svojej úrovni znáša samotný SP/prijímateľ, pričom za kurzový rozdiel v zmysle tohto dokumentu sa nepovažuje rozdiel vznikajúci na úrovni prijímateľa medzi dňom zaúčtovania záväzku v účtovníctve prijímateľa a dňom zaúčtovania platby záväzku dodávateľovi. Takýto rozdiel je irelevantný z hľadiska splnenia podmienok oprávnenosti pre stanovenie výšky výdavku deklarovaného prijímateľom. 

5.	Audit

Podľa ustanovenia § 35a ods. 1 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov (ďalej len „zákon o finančnej kontrole a vnútornom audite“) sa audit prostriedkov FM EHP a NFM 2009 - 2014 vykonáva ako vládny audit.

Audit  prostriedkov FM EHP a NFM je vykonávaný ako: 
•	audit súladu,
•	systémový audit,
•	audit projektov.

Auditom súladu orgán auditu overuje, či systém implementácie FM EHP a NFM v SR a správcu programu je v súlade s nariadeniami, Memorandom o porozumení FM EHP 2009 - 2014, Memorandom o porozumení pre implementáciu NFM 2009-2014  a  všeobecne uznávanými účtovnými princípmi. Ďalej sa auditom súladu posudzuje primeranosť požiadaviek na riadiace a kontrolné systémy vo vzťahu k efektívnosti dosahovania cieľov programov.

V rámci systémového auditu je kľúčovou úlohou orgánu auditu overenie a hodnotenie nastavenia riadiaceho a kontrolného systému podľa predloženej riadiacej dokumentácie a testovanie funkčnosti a účinnosti riadiaceho a kontrolného systému na vybranej vzorke.

Pri auditoch projektov sa overuje najmä plnenie týchto základných podmienok:
a)	zodpovedajú deklarované oprávnené výdavky účtovným záznamom a účtovným dokladom, ktoré uchováva prijímateľ, resp. správca programu a  vyhovujú výdavky stanoveným podmienkam pre ich oprávnenosť,
b)	či výdavky, ktoré vykazuje prijímateľ, resp. správca programu sú v súlade s nariadeniami  a s vnútroštátnymi pravidlami;
c)	či bol verejný príspevok vyplatený prijímateľovi v súlade s príslušnými ustanoveniami Nariadení a pod. 

Základné pravidlá vládneho auditu vrátane práv a povinností auditujúcich orgánov a auditovaných osôb sú uvedené v ustanoveniach § 35d  zákona o finančnej kontrole a vnútornom audite. Podrobnosti výkonu vládneho auditu upravujú Postupy pre vládny audit štrukturálnych fondov, Kohézneho fondu a Európskeho fondu pre rybné hospodárstvo a k nim vydané metodické usmernenia. Pri výkone vládneho auditu FM EHP a NFM sa uplatňujú primerane.